Peperangan DAVID vs Goliath: Aedes dan Nyamuk Gajah?

Sejak tersebarnya berita mengenai kawalan biologi menggunakan nyamuk ‘giant’ dalam usaha untuk membanteras nyamuk Aedes punca angkara demam denggi, netizen telah mula tertarik mengenai nyamuk istimewa ini.

Namun, agak memeranjatkan ramai yang tidak pernah tahu mengenai kewujudan dan memahami fakta sebenar mengenainya. Oleh yang demikian, mari ikuti kupasan kami mengenainya:-

Genus: Toxorhynchites (Theobald, 1901)

Species: Genus bagi Toxorhynchites terbahagi kepada 4 Subgenera and mempunyai 92 spesis dimana diantara spesis yang kerap ditemui di Malaysia ialah Toxorhynchites Splendens.

Nyamuk gajah ataupun nama saintifiknya Toxorhynchites merupakan sejenis nyamuk pemangsa. Nyamuk ini juga dikenali sebagai nyamuk hutan sempena nama habitat asalnya. Mungkin ramai diantara kita yang tidak menyedari bahawa nyamuk ini agak biasa ditemui di Malaysia terutamanya di kawasan luar bandar ataupun lebih tepat lagi di kampung-kampung yang berhampiran dengan kawasan hutan.

Nyamuk ini dikenali umum sebagai nyamuk gajah disebabkan bentuk probosisnya yang panjang dan membengkok ke bawah menyerupai belalai gajah dimana ianya berfungsi untuk menghisap nektar daripada tumbuh-tumbuhan seperti bunga dan buah.

Perlu diingatkan bahawa walaupun nyamuk gajah bersaiz besar daripada spesis nyamuk yang lain seperti nyamuk Aedes, ia tidak merbahaya kepada manusia kerana nyamuk gajah TIDAK AKAN MENGGIGIT MANUSIA.

Dari segi morfologinya, saiz nyamuk gajah dewasa dan jentik-jentik lebih besar berbanding dengan spesis nyamuk yang lain seperti nyamuk Aedes, Culex, Anopheles dan Mansonia dimana lebar sayapnya sahaja boleh mencapai 12mm manakala panjang badannya boleh mencapai 7mm.

Warna jentik-jentik nyamuk gajah agak coklat gelap dan kemerahan serta mempunyai bulu di bahagian abdomen. Bahagian kapsul kepala jentik-jentik nyamuk gajah agak tebal dan mempunyai ‘mandibles’ yang sangat kuat dimana fungsinya untuk memakan mangsanya iaitu jentik-jentik yang lain.

Manakala dari segi tempoh kitar hidupnya, sistem metamorfosis lengkap dari telur, jentik-jentik, pupa dan dewasa serta sama seperti spesis nyamuk yang lain. Cuma proses pembesaran di peringkat jentik-jentik nyamuk gajah lebih panjang iaitu lebih kurang sebulan berbeza dengan hanya lebih kurang seminggu bagi spesis nyamuk yang lain.

Sifat ini amat baik terutamanya dengan peranannya sebagai pemangsa nyamuk kerana jentik-jentik nyamuk gajah akan berada lebih lama di tempat pembiakan untuk membunuh jentik-jentik nyamuk lain terutamanya nyamuk Aedes.

Secara ekologinya, nyamuk gajah lebih gemar membiak di tempat pembiakan yang semulajadi seperti lubang-lubang pokok ‘treeholes’ ataupun dimana-mana tempat yang biasanya menakung air di kawasan hutan.

Salah satu sebab utamanya adalah kerana nyamuk gajah yang dewasa tidak kira jantan ataupun betina HANYA MEMERLUKAN NEKTAR daripada tumbuhan terutamanya madu bunga dan juga tumbuhan sap, madu serta jus daripada buah yang rosak untuk kelangsungan hidup.

Apa yang uniknya dengan nyamuk gajah ini, ia TIDAK MEMERLUKAN DARAH manusia ataupun haiwan sama sekali untuk bertelur dan keadaan ini berbeza dangan spesis nyamuk yang lain.

Sekiranya begitu, bagaimana nyamuk gajah mendapatkan protein untuk menghasilkan telur?

Sudah semestinya daripada peringkat jentik-jentiknya –  hasil aktivitinya sebagai pemangsa nyamuk dimana nyamuk gajah akan memperolehi diet kaya protein dan lemak dari mangsanya.

Kepentingan dari segi perubatan

Disebabkan nyamuk gajah dewasa termasuk jantan dan betina TIDAK MEMERLUKAN DARAH untuk menghasilkan telur maka nyamuk gajah dewasa tidak akan mengigit manusia kerana tiada sebarang keperluan.

Malah melihatkan kepada keadaan probosisnya yang membengkok ke bawah – struktur reka bentuk khas ini hanya berfungsi untuk menghisap nektar. Ini amat berbeza sekali dengan bahagian probosis spesis nyamuk yang selalu mengigit manusia seperti nyamuk Aedes iaitu yang mempunyai jenis ‘blood-sucking probosis’.

Oleh yang demikian, sekiranya nyamuk gajah tidak mengigit manusia maka nyamuk gajah juga TIDAK BERPERANAN dalam menyebarkan sebarang penyakit berjangkit bawaan nyamuk dan pastinya ia juga tidak memberi sebarang mudarat dari segi perubatan.

Nyamuk gajah dikenali sebagai pemangsa nyamuk disebabkan semasa berada di peringkat jentik-jentik, ia akan memakan jentik-jentik spesis nyamuk yang lain termasuk nyamuk Aedes iaitu vektor penting kepada demam denggi.

Kebanyakan jentik-jentik spesis nyamuk yang lain akan memakan organisma dalam air seperti bakteria dan alga, jentik-jentik nyamuk gajah bersifat kanibal dan memakan jentik-jentik lain.

Bukan setakat pemangsa kepada spesis nyamuk yang lain tetapi juga kadang kala kepada spesisnya sendiri yang bersaiz lebih kecil. Bahagian ‘mandibles’ nyamuk gajah adalah luar biasa dimana ianya mempunyai sambungan seperti sikat yang digunakan untuk menggenggam mangsanya.

Disebabkan sifatnya sebagai pemangsa nyamuk, terdapat pelbagai cubaan untuk memperkenalkan nyamuk gajah sebagai agen kawalan biologi termasuk di Malaysia dan cubaan tersebut mencapai kejayaan dengan dapat menurunkan populasi nyamuk vektor. Namun  malangnya terdapat beberapa kekangan lain untuk memastikan kawalan ini berjaya dengan sendirinya. Maka, dengan itu, kaedah pengurusan kawalan bersepadu amat digalakkan dalam usaha untuk menjayakan program kawalan.

Kebiasaannya dalam progam kawalan, nyamuk gajah yang ditangkap di dalam hutan akan dibela di dalam makmal ‘insectary’ sehingga dewasa dan kemudiannya akan dilepaskan dikawasan yang mempunyai populasi nyamuk vektor yang tinggi seperti nyamuk Aedes dimana secara teorinya, nyamuk gajah akan bertelur di tempat pembiakan yang sama dengan nyamuk vektor kemudian setelah telur tersebut menetas dan membesar sehingga di peringkat jentik-jentik, ia akan memakan jentik-jentik nyamuk vektor tersebut.

Apa yang menjadi kekangan adalah nyamuk gajah agak sukar untuk membiak di kawasan bandar disebabkan keperluannya terhadap persekitaran yang mempunyai banyak tumbuh-tumbuhan sepertimana di dalam hutan. Berbeza dengan nyamuk Aedes yang pastinya selesa untuk membiak di kawasan bandar disamping manusia kerana memerlukan darah untuk menghasilkan telurnya. Nyamuk Aedes juga boleh membiak bukan setakat tempat pembiakan semulajadi tetapi juga tempat pembiakan buatan manusia seperti bekas-bekas air dan longkang yang tersumbat.

Maka, selain mengharap nyamuk gajah membantu kita mencegah Aedes dan denggi, kita juga harus bersama mengemblengkan tenaga memusnahkan tempat pembiakan nyamuk Aedes di persekitaran kita.

Terima kasih nyamuk gajah!

J. Goettle & P. H. Adler. 2001. “Elephant (or Treehole) Predatory mosquito”.E. Collins & A. Blackwell. 2000. “The Biology of Toxorhynchites mosquitoes”.Basham, E.H., J.A. Mulrennan and A.J. Obermuller. 1947. The biology and distribution of Megarhinus in Florida. Mosquito News. 7:64-66.Bates, M. 1949. The natural history of mosquitoes. The Macmillan Company. New York, New York. 379 pp.Carpenter, S.J. and D.W. Jenkins. 1945. A new state record of Megarhinus rutilus in South Carolina. Mosquito News. 5:88.

Nota: Kebanyakan gambar-gambar di dalam artikel ini adalah merupakan simpanan peribadi penulis. Harap maklum.


Solat Jemaah dan Keseimbangan Cas Badan – Satu Pencerahan

Ekoran dari artikel kami sebelum ini, ada yang bertanya tentang adakah solat berjemaah boleh mengurangkan cas dalam badan?

Ianya amat menakjubkan jika benar. Sudut hikmah yang ada di sebalik amalan seorang Muslim seperti solat sudahpun dikupas dalam sebuah kajian yang diterbitkan hasil kajian oleh penyelidik-penyelidik di Universiti Malaya. [1].

Kajian tersebut secara ringkasnya menyimpulkan bahawa solat menghasilkan ketenangan yang boleh diukur secara pasti melalui bacaan isyarat elektrik dari otak menggunakan mesin EEG (electro-encephalograph). Akan tetapi, bagaimana pula dengan “keseimbangan” cas pada badan seorang yang melaksanakan solat secara berjemaah?

Kelebihan Solat berjemaah dan meluruskan saf: Bagi seorang Muslim, satu perkara yang pasti!

Sebelum kita terus ke jawapan dan huraian, solat secara jemaah adalah satu anjuran dalam Islam yang tidak boleh diringan-ringankan. Tanpa perlu merujuk kajian saintifik, begitu banyak dalil naqli berkenaan kelebihan solat berjemaah. Sebagai contoh, cuba amati anjuran seorang ulama’ tersohor di Nusantara (meninggal sekitar tahun 1847) yang menyatakan seperti berikut:

“….dan demikian lagi setengah daripada orang memeliharakan sembahyang dan mendirikan baginya ia mengekalkan dan menyungguhkan atas mengerjakan dia dengan berjemaah kerana bahawasanya orang yang sembahyang berjemaah itu lebih atas sembahyang seorang dirinya dengan dua puluh tujuh darjat seperti barangyang datang pada hadith…”

Saya macam rasa penulis akan kata “tapi…..”. Kan?

Ya. Tapi malangnya kebanyakan penulisan berkenaan kaitan kajian saintifik yang menghubungkan pelupusan cas dan solat jemaah tiada rujukan yang jelas berkenaan sumbernya, dan butiran penyelidikannya belum penulis jumpai.

Kebanyakannya akan me-naqal-kan “Kajian seorang professor dari Amerika Syarikat menyatakan…..”. Pengisytiharan rujukan seperti ini adalah suatu perkara yang amat ganjil bagi masyarakat moden kita yang mementingkan kepastian sumber yang diambil. Kerana kita tidak mungkin akan mengambil keputusan bagi sebarang ahkam dalam kehidupan jika ianya ditulis seperti ini: “Seorang ulama’ dari Pattani mengatakan hukumnya haram”.

Setidak-tidaknya, kita akan tulis elok-elok seperti ini: “Syeikh Ahmad Zarruq menyatakan didalam Syarah Hikam-nya, dalam membincangkan permasalahan ini…“. Dengan ini, ianya memudahkan proses tahqiq (pengesahan) bagi pernyataannya.

Hanya sebuah artikel dari sebuah portal ternama yang menyebut nama Prof John Herbert berkenaan “kajian” ini. Malangnya lagi, penulis gagal menjumpai sebarang kajian yang mengaitkan solat jemaah dan penyeimbangan cas dalam badan.

Bahkan, tiada langsung kajian setakat ini bagi permasalahan ini jika tiada namanya sekalipun. Dari carian biodata Prof John Herbert (jika dia-lah yang dimaksudkan oleh artikel-artikel sebelum ini) dari Ohio State University, tampaknya beliau tiada sebarang jurnal atau penulisan yang menyatakan sedemikian.

Jadi, dari mana sumber yang menulis tentang solat jemaah tu?

Ianya dipetik dari kitab Munyatul Musolli, karangan Syeikh Daud bin Abdullah Al-Fatani. Anda boleh membaca salinan cetakan umum di sini untuk kepastian, atau merujuk kitabnya yang masih terjual di banyak kedai.

Kesarjanaan beliau tidak dapat disangkal lagi, menerusi pelbagai kajian oleh pelbagai penyelidik, contohnya dalam penerbitan moden, namanya masih yang disebut dalam tulisan berjudul “Individual imaginings: The religio-nationalist pilgrimages of Haji Sulong Abdulkadir al-Fatani” oleh James Ockey yang diterbitkan di Cambridge University Press [2].

Nah, sekurang-kurangnya itulah cara kita mengesahkan maklumat, bukan?

Tapi… bukan kalau kita rapatkan bahu kan jadi “segar” dan “mood baik” ke?

Mungkin juga. Tetapi, kenapa “kesegaran” atau “mood” anda bergantung pada cas yang ada di badan pula? Setakat ini, penulis juga belum menemukan sebarang sumber berkenaan kaitan “kesegaran” atau “mood” dengan kandungan cas di badan.

Eloklah kita bertawaqquf (menunggu/berdiam diri dahulu) di sini sehingga ada penerbitan dan kajian yang mendalam yang boleh mengesahkan pernyataan ini.

Berkenaan meluruskan saf dan merapatkan bahu, terdapat perbahasan yang terperinci di kalangan fuqaha’ mengenai hadith-hadith yang berkaitan dengannya. Eloklah kita bertanya pada Syeikh masing-masing yang ahli. Penulis ingin mengelakkan sebarang perdebatan berkenaan hukum fiqh berkaitan dengannya di sini, kerana di sini bukanlah lapangannya.

Soalnya, perlu kah cas badan di-imbangkan?

Kaedah nyahcas badan manusia telah kami jelaskan disini. Secara ringkasnya, perbuatan atau “pe’el”  menyahcas diri sendiri berlaku apabila dua jasad yang membawa cas bersentuhan, yang mana jasad yang mengandungi lebih banyak cas positif akan mengalir ke jasad yang lebih banyak cas negatif.

Perkara ini berlaku dari segi pergerakan elektron yang bebas dari permukaan jasad tersebut, yang kadangkala menghasilkan renjatan yang kurang selesa. Dan di stesen petrol, sebaiknya anda menyahcas diri anda dengan menyentuh kereta anda sebelum mengisi petrol, kerana renjatan tersebut berkemungkinan menghasilkan percikan yang boleh menyebabkan kebakaran di kawasan yang mempunyai banyak gas petrol.

Kesimpulannya, rasionalisasi disebalik hikmah atau kelebihan solat jemaah sebaiknya ditumpu dari aspek syarie, dan sebarang kelebihan yang berbentuk jasmani (seperti kesan pada kesihatan dan sebagainya) adalah hadiah dari Allah SWT. Ini adalah kerana sama ada anda dapat merasai kelebihan tersebut atau tidak, solat secara berjemaah tetap menjadi keutamaan bagi seorang Muslim tidak kiralah solat subuh, solat zuhur dan sebagainya. Ia masih penting di sisi umat islam.

Keseimbangan cas melalui solat berjemaah mungkin masih boleh dikaji, dan jika ianya benar, maka sayugialah ianya diterbitkan dan dipuji.

Apa pun, jom ke masjid!

[1] Doufesh, H., Faisal, T., Lim, K. S., & Ibrahim, F. (2012). EEG spectral analysis on Muslim prayers. Applied psychophysiology and biofeedback, 37(1), 11-18.

[2] Ockey, J. (2011). Individual imaginings: The religio-nationalist pilgrimages of Haji Sulong Abdulkadir al-Fatani. Journal of Southeast Asian Studies, 42(1), 89-119.


Bagaimana Barah Merosakkan dan Empayar Diruntuhkan?

Mari kita semua belajar sejenak. Fikirkan tentang contoh barah. Bagaimana barah bermula? Bukankah semua sel yang mengakibatkan barah itu sel dalam badan kita sendiri? Mengapa ia mula merosakkan? Seharusnya setiap sel dalam badan melalui proses tumbesaran, pembahagian dan kemusnahan. Apabila sampai masa kemusnahan, sel badan melalui proses apoptosis yakni kematian sel yang diprogramkan sendiri. Kajian menunjukkan sel barah mempunyai masalah sebelum proses apoptosis lalu berkembang tanpa kawalan dan mengakibatkan ketumbuhan seterusnya membawa kepada barah.

Tapi bagaimana barah terus berkembang? Sel-sel ini mula mengeluarkan reseptor untuk mengelak daripada dikenalpasti oleh sistem imun badan supaya mereka dapat terus membiak. Dengan kata lain, terdapat cara untuk sel-sel ini terus berkembang dengan menyorokkan diri masing-masing walhal terdapat bahagian badan yang berfungsi untuk menghapuskan mereka. Tambah menakutkan, sel-sel ini kemudian mencari cara untuk mula keluar dari kawasan asal pembesaran lalu berkembang di bahagian badan yang lain untuk terus mengakibatkan kerosakan yang berpanjangan.

Menakjubkan, bukan? Atas dasar ini juga, banyak ubat anti-kanser terkini mula membincangkan tentang terapi target sebagai tambahan kepada kemoterapi dan radioterapi. Terapi target mengenalpasti sel-sel yang mempunyai mutasi berdasarkan reseptor sel barah dan memusnahkan sel-sel tersebut. Kemoterapi dan radioterapi juga berfungsi dengan harapan untuk menghentikan semua sel ini daripada terus berkembang supaya organ asal tadi dapat berfungsi semula seperti sedia-kala.

Kita lihat pula dalam konteks sebuah empayar atau tamadun. Sejarah menunjukkan banyak tamadun lama dari Yunani, Roman ke tamadun Islam semua tumbang atas masalah yang datang dari dalam. Pasti terdapat kepincangan politik, perebutan kuasa antara keluarga, kelemahan struktur organisasi dan sebagainya. Apabila kerajaan atau tamadun itu telah lemah dari dalam akibat masalah-masalah sebegini, maka faktor luaran seperti serangan daripada kerajaan luar, wabak penyakit dan lain-lainnya tidak dapat ditangani maka runtuhlah tamadun tadi.

Dalam cerita-cerita sejarah lama, penuh dengan watak-watak yang bersangka mereka sedang membantu tamadun mereka walhal mereka adalah punca masalah sebenarnya. Manusia-manusia sebegini harus dikenalpasti kerana mereka adalah barah sebenar dalam suatu komuniti atau organisasi. Sebagaimana sel-sel darah yang memiliki reseptor, watak-watak perosak ini ada topeng mereka melakukan sesuatu atas nama lain seperti agama, maruah, kebijaksanaan dan lain-lain lagi.

Terbaru, kita digemparkan dengan perkongsian bahan rujukan yang menunjukkan betapa vaksin tidak selamat. Yang berkongsi pun bukan calang-calang orang. Masalahnya, bidang pengkhususan beliau dan topik yang diketengahkan tidak selari. Beliau tidak betul-betul memahami. Buku yang disaji juga bukan daripada seorang doktor epidemiologi mahupun yang mengkaji berkenaan ubat vaksin. Bahan-bahan kajian satu-persatu yang dikongsi juga tidak menggambarkan perbandingan klinikal yang sebenar. Kajian yang diterbitkan dalam buku dan dalam jurnal-jurnal saintifik ada beza yang besar. Dalam jurnal saintifik, setiap kajian akan diteliti sepenuhnya oleh “peer reviewer” yang akan mengenal pasti kekuatan dan kelemahan sesuatu kajian yang perlu disertakan dalam terbitan kajian tersebut. Sekiranya kajian diterbitkan dalam buku, langkah ini terlepas dan kajian tersebut sekarang memiliki sejenis “bias” (berat sebelah) yang amat serius yakni “publication bias”. Kami tidak dapat mengetahui sekiranya semua kajian diletakkan dalam buku itu untuk menambahkan keuntungan jualan. Kerana itu, semua kajian harus merujuk pada jurnal saintifik. Sebab itu juga anda tidak akan jumpa jurnal saintifik dijual secara terbuka di rak buku kedai-kedai berhampiran anda.

Kalau link YouTube yang diguna sebagai bahan rujukan, itu bukan menguatkan lagi hujah malah berkali ganda lagi melemahkan hujah manusia tadi. Kembali kepada topik sel barah yang membunuh dan watak yang meruntuhkan empayar tadi. Bagaimana mahu mengenal watak-watak ini? Ada caranya. Mereka sering kata ingin menyebarkan ilmu walhal mereka bukan ahlinya. Bila ini yang berlaku, ilmu yang disebarkan itu adalah doktrin dan doktrin ini boleh jadi merosakkan. Mereka bukan orang jahat. Ya, betul. Sel barah pun asalnya sel badan sendiri, bukan? Tapi kalau cendekiawan pun dilabel salah, majlis fatwa pun salah, para doktor pun salah dan habis ahli topik asalnya semua salah, jadi mungkin yang salah sebenarnya adalah yang asalnya menyebarkan doktrin tadi.

Ingat, kalau anda nampak semua salah, mungkin masa telah tiba untuk anda cari cermin dan mula bertanya “Siapa yang salah?”. Saya nasihatkan anda jangan tunggu untuk bayangan diri anda tadi untuk memberi jawapan tadi kepada anda. Jangan tunggu sehingga kesilapan anda menjadi barah yang meruntuhkan empayar manusia.


Tekanan Darah Rendah. Saya Perlukan Suplemen?

Kerapkali baca di media sosial ramai orang mengaku tekanan darah mereka rendah dan mereka memerlukan suplemen. Apa sebenarnya masalah dengan tekanan darah ini? Yang kita betul-betul faham, terdapat kaitan tekanan darah tinggi dengan bermacam-macam jenis penyakit jantung (sumbatan pembuluh darah jantung) dan juga angin ahmar.

Bagaimana mereka dapat kaitan perbandingan ini? Semua ini mereka dapatkan dengan membuat kajian statistik melihat kepada kriteria pesakit-pesakit yang datang dengan masalah jantung dan angin ahmar. Setelah dikaji, memang mereka melihat kekerapan yang signifikan apabila tekanan darah tinggi dan insiden penyakit-penyakit tersebut. Tambah merisaukan, komplikasi berlaku walaupun golongan ini tidak mempunyai apa-apa simptom dengan tekanan darah tinggi. Dengan mengkaji kedudukan purata dan median dalam “bell-curve”, mereka dapat menganggarkan kedudukan tekanan darah normal yang sepatutnya menjadi target kepada kumpulan berisiko.

Namun apa masalahnya apabila anda berada di ekstrem yang berbeza dalam graf tersebut? Benarkah anda perlu lakukan sesuatu untuk turut berada dalam golongan normal yang saya sebutkan tadi? Terdapat beberapa keadaan yang menyebabkan tekanan darah darah jatuh mendadak daripada normal. Dalam terma perubatan, keadaan ini dipanggil “shock” dan boleh mengakibatkan kerosakan organ penting dan juga mengancam nyawa. Sebagai doktor, kami dilatih untuk mengenal pasti keadaan ini untuk mengelakkan komplikasi berpanjangan, merbahaya atau berkekalan. Sekiranya seseorang megalami keadaan ini, denyutan jantung mereka biasanya sangat laju kerana badan berusaha untuk menyumbang oksigen ke organ penting dalam keadaan tekanan darah rendah. Tangan dan kaki biasanya bertukar pucat dan sejuk dan pesakit akan mula pening, pengsan, tidak dapat berdiri, gelap mata dan juga mendapat simptom lain daripada punca “shock” tersebut. Pesakit-pesakit begini dinasihatkan untuk serta-merta mendapatkan khidmat kecemasan untuk menyelamatkan mereka.

Tapi bagaimana jika anda tidak punya apa-apa simptom? Pernah anda hadapi keadaan begini?– Anda sihat. Ingin pergi menderma darah. Isi borang soal selidik semua tiada masalah. Sampai bab periksa tekanan darah mereka kata tekanan darah anda rendah dan tak dinasihatkan untuk menderma.– Anda sihat. Perlu isi borang “medical check up” untuk pekerjaan atau tawaran biasiswa. Masa periksa tekanan darah pegawai kesihatan kata rendah dan tanya macam-macam soalan. Daripada tiada pening sampai pening sebab risau.– Anda pergi klinik untuk batuk, demam, selesema dan perlukan MC kerana tidak dapat bekerja. Sebelum masuk jumpa doktor mereka kata tekanan darah anda rendah dan mereka tanya banyak soalan dan perlu buat macam-macam ujian.

Tiga senario tersebut hanyalah sebahagian contoh lazim. Kesemua kajian dan pendapat perubatan bersetuju yang tekanan darah adalah berbeza bagi setiap individu. Satu tekanan darah rendah “shock” bagi seseorang mungkin normal pada yang lain. Sekiranya tiada tanda-tanda klinikal yang merisaukan dan anda tak punya apa-apa simptom maka tiada apa-apa yang perlu dilakukan. Selalunya, seseorang yang memiliki tubuh yang kurus dan tinggi mempunyai tekanan darah yang lebih rendah daripada populasi am (tetapi bukan semestinya begini).

Terdapat juga keadaan apabila seseorang berdiri terlalu lama dan mengakibatkan tindakbalas vasovagal yang menyebabkan seseorang pengsan. Lazimnya keadaan ini tidak merbahaya dan seringkali berlaku kerana seseorang kekurangan tenaga. Tekanan darah mereka juga seringkali rendah sejurus selepas pengsan dan biasanya kembali normal apabila kadar kehidratan badan diimbangkan semula. Terdapat ramai pesakit sebegini masuk berjumpa doktor dan seringkali meminta dan merayu diberi “drip” air ke dalam salur darah. Itu bukan penyelesaian jangka panjang. Penyelesaiannya adalah memulakan apa-apa aktiviti anda dengan kandungan tenaga dan air yang cukup dalam badan. Anda boleh dapat tenaga dengan makanan seimbang dan air kosong sudah cukup untuk menghidratkan badan. Tidak perlu suplemen.

Seringkali, seseorang yang mempunyai masalah kandungan sel darah merah rendah (anaemia) juga mendapat masalah tekanan darah rendah. Dalam keadaan ini, amat penting bagi petugas kesihatan untuk menjalankan ujian untuk mengenalpasti punca masalah itu dan menyelesaikannya. Sementara masalah itu disiasat, anda mungkin diberi ubat zat besi dan vitamin untuk membantu pembentukan darah. Hal ini juga berlaku untuk pesakit kegagalan buah pinggang kerana buah pinggang sangat penting untuk penghasilan darah. Dalam keadaan ini, ubat yang diberi adalah spesifik untuk membantu penghasilan darah. Bukan suplemen yang merawat segala jenis penyakit termasuk 99 jenis vitamin.

Secara kesimpulannya, anda tidak perlu risau sekiranya tekanan darah anda rendah dan anda tidak mempunyai apa-apa simptom. Sekiranya terdapat simptom, berbincang dengan doktor anda dan kenalpasti apakah punca sebenar masalah tersebut untuk merawatnya. Suplemen bukan jawapannya dan anda tidak perlu untuk menghabiskan kewangan untuk semua itu.


DOULA TU APA? KUIH KE? BAHAGIAN 3

Sejak beberapa hari lepas tular kisah berkenaan Child Birth Educator atau nama glamernya doula yang dikatakan terlibat dan mempengaruhi seorang ibu untuk melahirkan anak dirumah(homebirth). Boleh tahan ramai juga rakyat marhaen yang tidak tahu mahupun kenal doula tu apa(bukan kuih). Mari kita rungkaikan satu persatu.

Perkataan doula sebenarnya berasal daripada bahasa Yunani purba yang membawa maksud “hamba wanita/female slave”. Disebut sekali nafas(du-la). Macam shark doo doo tu. Bukan dollah. Bukan dodol. Bukan daulah. Bukan donut juga.

Amalan ini sebenarnya bukan baru malah turut diamalkan seawal kewujudan maksud doula tersebut. Masyarakat Yunani ketika itu mengalami banyak kejadian dimana ibu meninggal dunia ketika bersalin. Mereka mendapati bila terdapat seorang lagi insan yang membantu dalam menenangkan, melayan segala ragam dan makan sumpah maki hamun si ibu yang tengah kesakitan ketika bersalin, kadar tersebut semakin berkurang(tapi tidak serendah zaman sekarang). Golongan yang sering dipertanggungjawabkan untuk peranan tersebut adalah golongan hamba/orang suruhan.

Peranan mereka pula adalah sebagai PENEMAN/PENDAMPING yang TIDAK mempunyai kemahiran atau kelayakan perubatan sebelum, ketika atau selepas kelahiran seorang ibu mengandung dan keluarga ibu tersebut, disamping memberikan sokongan emosi dan bantuan fizikal. So dalam erti kata lain, orang paling layak jadi doula ni adalah SUAMI kepada ibu yang melahirkan tersebut. Jangan buat je reti tapi tolong ibu serba serbi malas. Haa.

Diluar negara, ramai doula ini juga turut mempunyai latarbelakang perubatan. Malangnya di Malaysia pula ramai yang sebaliknya. Tidak mempunyai kemahiran atau kelayakan asas dalam bidang perubatan apetah lagi tentang kelahiran. Kelas yang mereka pergi juga adalah terlalu ringkas dan basic (21jam) untuk diangap sebagai panduan berkenaan ilmu kelahiran.

Sebagai kesimpulan, doula ini BUKAN bidan. BUKAN juga seseorang yang mempunyai kemahiran/kelayakan dalam menyambut kelahiran. Mereka tiada lesen untuk berbuat sedemikian.

Amalan yang sering kali dipromosikan oleh doula pula apa yang dipanggil sebagai gentle birth. Ianya merupakan amalgam(campur aduk beberapa perkara menjadi satu). Ada 3 komponen atau pengaruh utama.

Secara mudahnya, ia merupakan satu pendekatan kelahiran dimana aktiviti yang tidak dianggap sebagai alami dalam proses kelahiran tidak diamalkan. Dalam erti kata lain, untuk TIDAK menjadikan proses melahirkan itu sebagai proses perubatan(medicalization of childbirth)

Yang sering kita dengar iaitu Amani Birth secara khususnya sebab ini sebenarnya diambil daripada Bradley’s Method, sejenis fahaman kelahiran yang diasaskan oleh seorang doktor bernama Dr Robert A Bradley. Sampai hari ni anak-anak beliau masih meneruskan pergerakan tersebut tapi masih utuh dan stay true pada asasnya, iaitu SUAMI atau seseorang memainkan peranan sebagai support system yang penting. Sebab Dr Bradley ini juga membesar dalam ladang, banyak contoh dan teori yang dipakai ambil daripada binatang seperti lembu, kambing, biri-biri dan sebagainya.

Beliau turut mendapati bahawa bila dia belai, bercakap, membantu pernafasan haiwan-haiwan tersebut, makhluk-makhluk itu semuanya lebih mudah untuk beranak dan mengalami komplikasi yang lebih rendah.

Tapi ramai yang tak tahu Dr Bradley ni sebenarnya turut juga dipengaruhi oleh 2 orang individu yang merupakan doktor juga yang menyokong fahaman natural childbirth(bersalin alami 100%) pada awal abad ke-20(1930-an)

Yang pertama adalah Dr Grantly Dick Read(seriously nama dia memang gitu) daripada UK yang pernah dibuang kerja oleh rakan-rakan doktor bidan yang lain sebab dia suka pengsankan pesakit dia pakai chloroform(yang dalam movie selalu kita tgk tutup mulut org tu) instead of ether yang digunakan waktu itu.

Sampailah dia ada satu pesakit berkeras taknak pakai chloroform tersebut dan beranak secara alami. Daripada kes tersebut Dr Grantly buat hypothesis dimana kalau ibu TIDAK STRESS dan TIDAK TAKUT BERSALIN, maka si ibu tidak akan mengalami kesakitan ketika bersalin.

Tapi dia ni juga merupakan seorang anti feminist sebab anggap wanita ni kerja mereka hanyalah sebagai kilang buat anak. Walaupun buku beliau terkenal dikalangan doktor lelaki, golongan bidan dan wanita boikot dia sampai tiada siapa nak pergi bersalin dengan dia.

Yang kedua pula adalah Dr Frederick Leboyer daripada Perancis. Dia tak hardcore macam macam Dr Grantly tapi dia juga orang pertama yang EXPERIMENT dengan pesakit2 dia yang melahirkan dengan mencampurkan pelbagai fahaman-fahaman daripada pelbagai kaum dan bangsa(time tu perancis ramai pendatang/immigrants). Maka pelbagai amalan bangsa-bangsa lain dia buat seperti selepas beranak terus letak dalam air(lepas tu orang lain modify dan asaskan maka terciptalah WATERBIRTH/beranak dalam air).

Dia juga turut memperkenalkan amalan bertafakur dalam gelap untuk beranak(amalan kaum Gypsy) dan pasang lagu-lagu instrumental(budaya kaum Riffian utara Morocco) yang kemudiannya orang lain modify/alih ubah variasinya menjadi HYPNOBIRTH.

Amalan kaum Jarawas daripada India pula adalah dimana uri tidak dikepit dan dibiarkan sahaja sampai tanggal sendiri. Sekarang ni kita panggil benda tu Lotus Birth ataupun Delayed Cord Clamping. Dr Leboyer ini hanya publish buku pada tahun 1974 tapi dah amalkan semua perkara tersebut untuk berpuluh tahun lamanya.

So semua pengasas amalan2 tersebut(Dr Bradley, Dr Grantly dan Dr Frederick) tiada seorang pun yang beragama Islam, semuanya lelaki dan semuanya adalah doktor perubatan pada zaman mereka masing-masing.

Namun begitu tiada nas, dalil mahupun rujukan yang mengatakan Gentle Birth ada asas dalam Islam. Kelahiran fitrah tidak sama dengan amalan-amalan GENTLE BIRTH.

Sekarang dah tau apa itu gentle birth, bagus ke sebenarnya amalan ini? InsyaAllah kita rungkaikan dengan lebih lanjut pada bahagian seterusnya.

Bowers B. B. Mothers’ experiences of labor support: Exploration of qualitative research. Journal of Obstetric, Gynecologic, and Neonatal Nursing. 2002;31(6):742–752

Dawley K. The campaign to eliminate the midwife. The American Journal of Nursing. 2000;100(10):50–56

Doulas of North America [DONA]. (n.d.). What is a doula? [Brochure]. Seattle, WA: DONA International.

Gilliland A. L. Beyond holding hands: The modern role of the professional doula. Journal of Obstetric, Gynecologic, and Neonatal Nursing. 2002;31(6):762–769

Hodnett E. D. Pain and women’s satisfaction with the experience of childbirth: A systematic review. 2002. American Journal of Obstetrics and Gynecology, 186(5 Suppl Nature), S160–S172

Pascali-Bonaro D. Childbirth education and doula care during times of stress, trauma, and grieving. Journal of Perinatal Education. 2003;12(4):1–7

Gambar dibawah ini BUKAN doula.


PEMANTAUAN IBU DAN BAYI SEMASA PROSES MELAHIRKAN

Proses melahirkan di fasiliti perubatan akan melalui prosedur pemantauan rapi bagi kedua-dua ibu dan bayi dalam kandungan. Kesemua maklumat pemantauan sepanjang proses melahirkan ini direkodkan di atas sekeping kertas dinamakan PARTOGRAM.

Dalam bidang perubatan, dokumentasi adalah sesuatu yang amat penting. Ia berfungsi untuk membantu proses membuat keputusan – Apakah tindakan seterusnya?Dokumentasi yang dilakukan juga akan menjadi sumber untuk sessi audit atas apa-apa keputusan yang telah diambil.Pendek kata, apa-apa keputusan yang diambil oleh seorang doktor semasa proses kelahiran itu bukan saja-saja mengikut citarasanya. Keputusan dibuat hanya setelah menimbal sehabis-baik segala risiko dan faedah dalam menyelamatkan nyawa IBU dan BAYI.

Sungguhpun Partogram kelihatan hanyalah sehelai kertas A4 putih yang dipenuhi tulisan tangan, ia sebenarnya mempunyai seribu satu maklumat yang dapat memberitahu perkara utama sepanjang tempoh 24jam proses kelahiran.

Pemantauan bayia) Denyutan jantung bayi : Direkodkan setiap setengah jam. Adakah bayi tidur? Aktif? Lemas (distress)?b) Selaput ketuban : Masih ada atau telah pecah?c) Keadaan air ketuban : Jernih? Ada najis bayi (menunjukkan bayi lemas)? Air ketuban sudah kering?d) Moulding (Tahap pertindihan tulang tengkorak kepala bayi) :Kepingan tulang-tulang tengkorak bayi masih belum bercantum. Terdapat ruang2 yang membenarkan pertindihan antara kepingan-kepingan tulang ini berlaku apabila bayi menuruni laluan kelahiran. Jika rongga pelvis ibu sempit, pertindihan kepingan tulang ini akan berlaku dalam usaha bayi untuk meloloskan diri. Semakin teruk tahap pertindihan, bermaksud bayi tidak dapat menuruni laluan bersalin.

Pemantauan perkembangan proses bersalin (Labour progress)a) Saiz bukaan pintu rahim (Cervical dilatation)b) Pergerakan bayi menuruni laluan bersalin (Descent)c) Kekuatan dan kekerapan kontraksi rahim (Uterine contraction)

Pemantauan ibua) Tanda-tanda vital iaitu tekanan darah, denyutan nadi dan suhu badan.b) Analisis air kencingc) Jumlah air kencing

Kesemua rekod daripada pemantauan ini akan dianalisa. Perhatikan 2 garisan menyendeng dalam partogram ini. Apakah yang dapat anda lihat?ALERT LINEACTION LINE

Apabila semua penemuan (findings) daripada pemeriksaan berada di sebelah kiri Alert Line, ia bermaksud perkembangan proses kelahiran adalah memuaskan.

Proses kelahiran yang PERLAHAN akan ditunjukkan melalui pemplotan hasil pemeriksaan di sebelah kanan Alert Line. Rawatan sewajarnya akan diambil untuk mengelakkan sebarang komplikasi.

Jika proses melahirkan didapati mencecah ACTION LINE, tindakan seterusnya akan diambil. Action line bukan semata-mata bermaksud ibu perlu menjalani pembedahan Caesarean. Tindakan seterusnya bergantung kepada penilaian dan analisis keseluruhan keadaan ibu dan bayi.

Selain daripada Partogram, terdapat satu lagi pemantauan yang dilakukan di dewan bersalin, iaitu CTG.CTG merupakan pemantauan jantung bayi dan kontraksi rahim. Ia juga akan dianalisa untuk membantu proses membuat keputusan dalam proses melahirkan bayi.

Dapatkah anda lihat kini betapa TELITI dan MENYELURUHnya pemantauan untuk seorang ibu dan bayinya yang sedang dalam proses melahirkan?

Namun, seperti kebanyakan anda, penulis juga tidak dapat memahami bagaimana seseorang ibu dan suaminya boleh memilih untuk melahirkan bayi mereka di rumah, tanpa pemantauan rapi dari anggota kesihatan.

Janganlah menggunakan pemahaman cetek ini:“ Nenek2 kita dulu bersalin kat rumah, takde apa-apa pun. Anak berbelas-belas pulak lagi tu”.

Fahamilah bahawa pada zaman itu, kemudahan fasiliti kesihatan tidak meluas seperti sekarang. Anda mungkin hanya nampak nenek anda dan beberapa nenek yang lain yang selamat melahirkan berbelas-belas orang anak. Namun, jika anda mengkaji statistik, anda pasti dapat melihat betapa tingginya kematian akibat komplikasi semasa proses melahirkan. Lebih malang lagi, terdapat ramai lagi wanita pada masa itu yang menemui ajal semasa proses melahirkan, tetapi tidak dilaporkan.

Kerajaan telah menyediakan pelbagai fasiliti dan servis yang bertujuan untuk memastikan kedua-dua ibu dan bayi adalah SIHAT dan SELAMAT. Statistik juga menunjukkan telah berlaku penurunan drastik kematian akibat komplikasi proses melahirkan.

Dalam proses melahirkan, apa-apa sahaja boleh berlaku dalam sela masa beberapa saat sahaja. Seorang suami yang merupakan pakar perbidanan dengan ilmu dan kemahiran tinggi melangit pun pasti tidak sanggup untuk membenarkan isterinya melahirkan di rumah. Kerana mereka sedar bahawa isteri mereka tidak akan mendapat pemantauan berterusan berbanding jika melahirkan di hospital.

Berbeza dengan fenomena yang kita disajikan kini — Terdapat para suami yang memilih untuk membidankan sendiri isteri mereka di rumah. Lebih menakutkan, mereka ini hanya mendapat ilmu perbidanan dari modul-modul kelahiran selama beberapa jam sahaja, tanpa praktikal, tanpa pengalaman dan hanya dihidangkan dengan proses kelahiran normal, yang tiada komplikasi langsung.

Tidak salah mempunyai BIRTH PLAN. Anda boleh bincangkan lebih awal dengan doktor yang merawat. Tetapi birth plan anda itu adalah salah lagi mengarut jika:

1) Apabila sudah hendak meneran barulah tiba-tiba memberikan petugas perubatan berhelai-helai kertas dengan catatan panjang meleret permintaan anda tentang Birth Plan idaman.

2) Anda tidak memahami kekangan yang dihadapi oleh fasiliti perubatan — bukan anda seorang sahaja klien kami. Terdapat berpuluh-puluh lagi pesakit lain yang perlu dirawat. Masa dan tenaga kerja adalah terhad. Tahap emergency dan kesukaran pesakit juga berbeza-beza. Bagi petugas perubatan, menyelamatkan bayi pesakit lain yang lemas adalah amat amat penting dan kritikal berbanding permintaan anda untuk mengurut pinggang anda.

2) Permintaan-permintaan anda itu bercanggahan dengan pelan perubatan sedia ada, apatah lagi jika membahayakan nyawa mana-mana pihak — ingin bersalin dalam air, ingin bersalin berdiri atau merangkak, tidak membenarkan tali pusat dipotong, tetap inginkan skin-to-skin walaupun bayi lemas / tidak bernafas.

Benar, ada kalanya isteri anda yang bersungguh-sungguh inginkan pelbagai fantasi idealistik bagi melalui proses melahirkan. Hendak bersalin dalam keselesaan di rumah, dikelilingi wangian aromaterapi, dialunkan ayat-ayat AlQuran, sentiasa diurut oleh suami, anak disambut oleh suami dan pelbagai lagi fantasi mereka.

Jika tidak diturutkan, mungkin muncung mereka akan panjang sedepa.

Jika anda membantah, mungkin anda dituduh zalim, tidak memahami susah-payah isteri yang ingin bertarung nyawa untuk melahirkan zurat anda.

Namun ingatlah bahawa, anda adalah IMAM dan KETUA keluarga. Keselamatan dan kesejahteraan ISTERI dan KELUARGA adalah TANGGUNGJAWAB SUAMI.

Anda tidak perlu menunaikan permintaan fantasi si isteri yang boleh membahayakan nyawa ISTERI dan ANAK dalam kandungan.

Anda tidak perlu membuatkan anak-anak kalian yang lain kehilangan kasih sayang ibu kandung mereka.

Tidak mengapa jika anda tidak dapat memenuhi fantasi isteri bagi proses bersalin. Permintaan idealistik (dan kadang-kala SELFISH) mereka itu mungkin hasil daripada cetusan doula-douli atau internet atau cerita dari kawan-kawan mereka.

Tetapi, jadilah seorang WIRA sebenar yang menjadi idaman seorang isteri dan anak-anak semasa proses isteri berpantang. Lakukan kerja-kerja rumah, uruskan bayi dan anak-anak yang lain. Jika mampu, upahlah ‘Confinement Lady’.

Lebih utama lagi, jadilah seorang SUAMI dan BAPA MITHALI sepanjang proses membesarkan anak-anak anda dan sepanjang hayat.

Dr. Faiza Tohit,Doulaku suamiku, doktor2 dan misi2.


Root of Science Menyokong Proses Kelahiran Secara ALAMI !

Dalam artikel ini, penulis akan menerangkan serba sedikit intervensi perubatan yang diberikan kepada sesorang wanita yang menjalani proses melahirkan bayi di fasiliti kesihatan. Semua rawatan ini tidak pernah bersalahan dengan proses ALAMI sesuatu kelahiran. Malah ia amat bertujuan untuk mencapai puncak ALAMI sebenar sesuatu kelahiran, iaitu kedua-dua IBU dan BAYI berada dalam keadaan SIHAT dan SELAMAT.

Seringkali dilaungkan oleh kumpulan ‘gentlebirth’ dan yang seangkatan dengannya bahawa proses melahirkan di hospital tidak memenuhi proses ALAMI kelahiran. Mereka melaung-laungkan bahawa proses bersalin perlulah secara NATURAL. Seperti yang dimomok-momokan oleh golongan ini, jika melahirkan di hospital, para ibu akan diberikan pelbagai rawatan perubatan yang tidak perlu. Contohnya : pemakaian branula, suntikan Syntometrin untuk mengecutkan Rahim, suntikan Pethidine untuk mengurangkan sakit, episiotomy untuk membuka laluan di perineum ibu dan pelbagai lagi .

Suasana di dewan bersalin umpama MEDAN PERANG –Bagi si ibu dan bayi, ia adalah momen antara HIDUP dan MATI mereka.Bagi para doktor, jururawat dan seluruh petugas perubatan pula, medan perang di sini sebenarnya bermaksud :“ Peperangan melawan sebarang bentuk komplikasi yang boleh dicegah dan boleh diberikan tindakan rawatan perubatan dari awal”.

Proses melahirkan merupakan suatu keadaan yang amat kritikal. Ia melibatkan DUA nyawa – ibu dan bayi. Semua petugas perubatan memegang teguh doktrin perubatan bahawa kedua-dua IBU dan BAYI perlu berada dalam keadaan SIHAT dan SELAMAT semasa tempoh kehamilan, kelahiran dan selepas kelahiran.Inilah proses ALAMI sebenar iaitu kedua-dua IBU dan BAYI dalam keadaan SIHAT dan SELAMAT.

Sebarang kemungkinan boleh berlaku dalam sela masa beberapa saat sahaja. Oleh yang demikian, tindakan yang pantas dan tepat perlu diberikan kepada pesakit bagi mengelakkan keadaan menjadi lebih buruk. Semua pengamal perubatan sentiasa dalam keadaan siap siaga untuk menghadapi sebarang kemungkinan.

Sepanjang proses kehamilan, mungkin tiada apa2 masalah. Tetapi, semasa proses melahirkan, mungkin boleh berlaku pelbagai situasi kecemasan dan memerlukan TINDAKAN PANTAS DAN TEPAT DARI PENGAMAL PERUBATAN TERLATIH seperti :

bayi lemas dalam kandungan.tali pusat bayi keluar dahulu (cord prolapsed).bayi tersangkut atau tidak dapat keluar sepenuhnya dari laluan peranakanibu mendapat darah tinggi /sawan.ibu mengalami tumpah darah.uri tidak lekang sepenuhnya atau ada bahagian uri yang tidak dapat keluar dari rahim.

Branula atau cannula ialah jarum yang dimasukkan ke tangan ibu bagi laluan untuk drip atau ubat-ubatan. Drip perlu diberikan kepada ibu2 yang dikesan mengalami dehidrasi (kekurangan air) dalam badan. Ubat-ubatan juga akan diberikan melalui branula ini tetapi HANYA kepada pesakit yang dikenalpasti memerlukannya.

Ada yang mempertikaikan: “Tak boleh ke pasang branula hanya apabila diperlukan?”

Anda perlu faham bahawa semasa proses kelahiran, apa-apa sahaja boleh berlaku dalam sekelip mata. Tiba-tiba ibu boleh tumpah darah, sawan, uri lekat dan sebagainya.

Jika ibu sedang tumpah darah membuak-buak, takkanlah baru pada masa itu baru nak cari urat (vein) untuk masukkan drip / ubat/ darah? Semasa tumpah darah, urat akan mengecut dan menyukarkan lagi proses mencari urat.

Jika ibu tengah sawan, takkanlah pada masa tangan ibu tengah kejang dan bergegar2 itu baru nak masukkan branula untuk diberi ubat?

Anda bayangkanlah…Jika semasa kecemasan baru hendak pasang branula, maka akan berlaku pembaziran saat yang amat berharga untuk menyelamatkan nyawa ibu dan bayi.

Pemeriksaan vagina atau V.E amat penting bukan sahaja untuk mengetahui saiz bukaan pintu rahim, lebih daripada itu, ia dapat memberi maklumat tentang perkara-perkara berikut:

Keadaan vagina : dapat mengesan pengecutan otot vagina, atau kehadiran polyp.Keadaan cervix (bukaan pintu rahim) : saiz bukaan, kedudukan pintu rahim, ketebalan cervix.Bayi : Apakah bahagian bayi yang paling hampir dengan bukaan faraj? Adakah bahagian kaki/ punggung/ kepala? Kedudukan kepala bayi samada masih jauh ke atas atau sudah menghampiri bukaan farajKedudukan kepala bayi samada mendongak atau terlungkup?Sesuatu yang tidak normal : contohnya dapat mengesan keberadaan uri berhampiran pintu rahim atau dapat mengesan kehadiran tali pusat bayi. Kedua-dua keadaan ini memerlukan tindakan perubatan serta-merta

.Jika tiada apa-apa keperluan yang mendesak, VE hanya dilakukan 4 jam sekali setelah proses melahirkan bermula. Walaubagaimanapun, VE akan dilakukan lebih kerap apabila kontraksi lebih kerap atau proses kelahiran telah memasuki fasa kedua kelahiran.

Untuk makluman, proses melahirkan terbahagi kepada 3 fasa :Fasa pertama : Mulai dari pembukaan pintu rahim hingga mencapai bukaan 10cm.Fasa kedua : Mulai dari pergerakan bayi menuruni laluan bersalin hingga dilahirkan.Fasa ketiga : Proses keluarnya placenta (uri).

CTG dipakaikan untuk memantau denyut jantung dan pergerakan bayi dalam kandungan. Memang benar pergerakan seseorang ibu akan terbatas dengan adanya tali (belt) di sekeliling perutnya. Tetapi tidak bolehkah ibu itu berkompromi tentang keselesaanya demi mendapat pemantauan berterusan bagi bayi dalam kandungannya. Daripada pemantauan yang berterusan ini, kondisi bayi dalam kandungan dapat segera dikenal pasti. Tidurkah si bayi? Aktif bergerakkah dia? Atau sedang lemas (distress)?

Prosedur ini bukan untuk semua ibu yang dalam proses melahirkan. Selagi boleh, selaput ketuban akan dibiarkan untuk pecah sendiri (Spontaneous rupture of membrane). Ia biasa dialami apabila kontraksi sudah menjadi lebih kuat dan kerap. Walaubagaimanapun, ada beberapa keadaan yang memerlukan doktor untuk memecahkan selaput ketuban :

a) Kontraksi sudah berterusan, tetapi tidak cukup kuat untuk membenarkan proses kelahiran. Banyak kajian saintifik menunjukkan bahawa proses memecahkan selaput ketuban (amniotomy) dapat mempercepatkan proses kelahiran.

b) Apabila CTG menunjukkan tanda-tanda awal bayi sedang lemas (distress), adalah perlu untuk melihat warna air ketuban. Bayi yang sedang lemas lazimnya akan mengeluarkan najis (meconium) yang berwarna hijau. Tahap kepekatan najis di dalam air ketuban dapat dipantau secara berterusan bagi membantu doktor membuat keputusan yang tepat.

Episiotomi ialah guntingan yang dilakukan di kawasan perineum (faraj) ibu untuk meluaskan laluan kepada bayi yang akan dilahirkan. Bukan semua ibu akan dibuat episiotomi. Ia hanya untuk ibu2 yang laluannya didapati agak sempit, seperti dalam kes-kes berikut:

– Ibu yang melahirkan anak pertama – tetapi TIDAK semua! Kerana ada juga ibu yang melahirkan anak pertama mempunyai laluan yang cukup luas untuk bayinya.– Ibu yang perlu melahirkan menggunakan vacuum atau forceps.– Bayi yang didapati agak besar dan sukar untuk meloloskan diri melalui bukaan yang tidak mencukupi.

Selain bertujuan untuk menambahkan luas bukaan bagi laluan bayi, episiotomi juga bertujuan untuk mengelakkan KOYAK-RABAK pada bahagian faraj.

Bayangan mudahnya begini:Ambil sehelai surat khabar. Buat sebuah bukaan berbentuk bulatan yang cukup-cukup untuk meloloskan saiz penumbuk anda. Sekarang, sarungkan pula bukaan itu bagi meloloskan kepala anda. Walaupun tak muat, paksa juga kepala anda untuk melepasinya. Apa yang bakal berlaku? Pasti anda dapat melihat KOYAK-RABAK pada pelbagai arah.

Kali ini, gunakan kertas suratkhabar yang lain dengan bukaan yang bersaiz sama. Tapi kali ini, buatkan potongan (slit) seperti leher baju kurung. Buat potongan secukupnya agar dapat meloloskan kepala anda. Apa yang berlaku? Kepala anda dapat lolos dengan mudah. Potongan seperti leher baju kurung itu dapat mengelakkan koyakan yang tidak tentu arah.

Luka potongan daripada episiotomy lebih mudah dijahit berbanding luka koyak rabak tidak tentu arah akibat tiada episiotomy. Hasilnya, luka lebih mudah dijaga, lebih cepat sembuh, dan lebih cantik penyembuhannya.

Suntikan Syntometrine akan diberikan di paha ibu pada fasa ketiga kelahiran (selepas bayi dilahirkan, sebelum uri dikeluarkan). Ia bertujuan untuk mengecutkan rahim bagi mengelakkan tumpah darah.

Sebaik sahaja bayi dilahirkan, darah yang disalurkan ke bahagian rahim masih berkali-ganda berbanding wanita yang tidak hamil. Oleh kerana bayi telah lahir, darah yang disalurkan ke bahagian rahim ini hanya akan terbuang begitu sahaja (tumpah darah). Rahim perlu mengecut dengan segera untuk menghentikan pengaliran darah yang terlalu banyak ini. Di sinilah pentingnya pemberian Syntometrine.

Sesuatu yang amat perlu anda fahami :a) Bagi wanita yang tidak mengandung, pengaliran darah ke rahim ialah kira-kira 45ml seminit.b) Bagi wanita hamil yang sudah cukup bulan (at term), pengaliran darah ke rahim ialah sebanyak kira-kira 750ml seminit – hampir bersamaan satu air mineral botol besar seminit !c) Seorang dewasa dengan berat 60kg, mempunyai kira-kira 5 liter darah dalam badannya.d) Jika dalam 1 minit, darah keluar sebanyak 500ml (1 botol mineral kecil), dalam beberapa minit sahaja pesakit itu akan mengalami renjatan akibat kekurangan darah(hypovolemic shock).e) Apakah kesan akibat hypovolemic shock ?…………… MAUT !

Kesemua rawatan perubatan ini tidak pernah bertujuan untuk menyalahi hukum ALAMI sesebuah proses kelahiran, apatah lagi bertujuan untuk memudharatkan ibu dan bayi. Oleh yang demikian, janganlah sesekali cuba memperjudikan DUA NYAWA untuk memenuhi tuntutan KESELESAAN, GENTLE, ALAMI dan NATURAL yang hanya bersifat sementara itu.

Tiada gunanya bebas bergerak ke sana ke mari tanpa tali CTG di perut, tetapi anak lemas dalam kandungan tanpa sempat diselamatkan.Tiada gunanya faraj selamat daripada episiotomy, tetapi akhirnya koyak rabak hingga ke lubang anus.Tiada gunanya tangan cantik tanpa setompok pun kesan cucukan jarum branula tapi ibu maut akibat tumpah darah, meninggalkan bayi yang tidak pernah mendapat air susu mahupun belaian daripada seorang IBU.


DOULA TU APA? KUIH KE? BAHAGIAN 2

Sejak beberapa hari lepas tular kisah berkenaan Child Birth Educator atau nama glamernya doula yang dikatakan terlibat dan mempengaruhi seorang ibu untuk melahirkan anak dirumah(homebirth). Boleh tahan ramai juga rakyat marhaen yang tidak tahu mahupun kenal doula tu apa(bukan kuih). Mari kita rungkaikan satu persatu.

Perkataan doula sebenarnya berasal daripada bahasa Yunani purba yang membawa maksud “hamba wanita/female slave”. Disebut sekali nafas(du-la). Macam shark doo doo tu. Bukan dollah. Bukan dodol. Bukan daulah.

Amalan ini sebenarnya bukan baru malah turut diamalkan seawal kewujudan maksud doula tersebut. Masyarakat Yunani ketika itu mengalami banyak kejadian dimana ibu meninggal dunia ketika bersalin. Mereka mendapati bila terdapat seorang lagi insan yang membantu dalam menenangkan, melayan segala ragam dan makan sumpah maki hamun si ibu yang tengah kesakitan ketika bersalin, kadar tersebut semakin berkurang(tapi tidak serendah zaman sekarang). Golongan yang sering dipertanggungjawabkan untuk peranan tersebut adalah golongan hamba/orang suruhan.

Peranan mereka pula adalah sebagai PENEMAN/PENDAMPING yang TIDAK mempunyai kemahiran atau kelayakan perubatan sebelum, ketika atau selepas kelahiran seorang ibu mengandung dan keluarga ibu tersebut, disamping memberikan sokongan emosi dan bantuan fizikal. So dalam erti kata lain, orang paling layak jadi doula ni adalah SUAMI kepada ibu yang melahirkan tersebut. Jangan buat je reti tapi tolong ibu serba serbi malas. Haa.

Diluar negara, ramai doula ini juga turut mempunyai latarbelakang perubatan. Malangnya di Malaysia pula ramai yang sebaliknya. Tidak mempunyai kemahiran atau kelayakan asas dalam bidang perubatan apetah lagi tentang kelahiran. Kelas yang mereka pergi juga adalah terlalu ringkas dan basic(21jam) untuk diangap sebagai panduan berkenaan ilmu kelahiran.

Sebagai kesimpulan, doula ini BUKAN bidan. BUKAN juga seseorang yang mempunyai kemahiran/kelayakan dalam menyambut kelahiran. Mereka tiada lesen untuk berbuat sedemikian.

Peranan dan populariti doula melonjak selepas tahun 1930an ataupun selepas kemelesatan ekonomi US dan yang dikenali sebagai ‘The Great Depression’. Ianya adalah jurang ekonomi antara mereka yang kaya dan miskin semakin ketara dan sekaligus memaksa golongan wanita yang sebelum ini secara traditionalnya merupakan housewives(surirumah) terpaksa membantu suami mereka untuk mencari rezeki. Dalam kesibukan seharian bekerja, ibu-ibu mengandung semakin tidak menjaga diri ketika mengandung anak mereka. Sebab itulah mereka mengupah dodol maaf doula-doula tersebut untuk membantu mereka(bukan ketika bersalin sahaja). Namun begitu peranan mereka yang paling popular adalah menurut segala kemahuan si ibu mengandung terutamanya ketika dan selepas bersalin pada zaman 1980an.

Peranan doula dapat disimpulkan kepada objektif utama berasas criteria DONA(Doulas of North America):

1) Mengenal pasti pengalaman ibu bersalin adalah pengalaman bermakna seumur hidup.

2) Untuk memahami fisiologi kelahiran(bukan mengajar!) dan memahami keperluan emosi ibu ketika bersalin.

3) Membantu si ibu dan suami untuk persediaan kelahiran

4) Berada disamping ibu yang hendak bersalin diseluruh proses tersebut(pegang tangan, lap muka, urut belakang, tolong cebok kalau meneran sampai terberak)

5) Menyediakan sokongan emosi, sokongan fizikal dan apa-apa bantuan untuk si ibu ketika bersalin.

6) Membantu dalam komunikasi antara ibu, suami dan ahli perubatan(tapi bukan acah-acah pandai belajar 4 tahun ilmu lepas tu ingat diri lebih pakar daripada yang doktor pakar bertauliah berpuluh tahun pengalaman)

7) Berperanan sebagai penjaga dan mempertahankan memori kelahiran si ibu.

Jelas sekali daripada senarai diatas, TIADA SATU PUN peranan doula adalah untuk:

1) Menyambut kelahiran, sama ada dihospital atau dirumah sebab mereka tidak bertauliah.

2) Terlibat dalam proses dan keputusan perubatan sebab mereka tidak dilatih, tidak mahir dan tidak mempunyai kelayakan untuk berbuat sedemikian.

3) Memberi nasihat perubatan tidak kira secara umum atau untuk ibu mengandung kerana mereka tidak dilatih, tidak mahir dan tidak mempunyai kelayakan untuk berbuat sedemikian.

4) Menasihat ibu dari segi pemakanan, diet, penyusuan ibu untuk bayi sebab mereka tidak dilatih, tidak mahir dan tidak mempunyai kelayakan untuk berbuat sedemikian.

5) Melakukan aktiviti atau teknik kelahiran sperti bidan kerana mereka tidak dilatih, tidak mahir dan tidak mempunyai kelayakan untuk berbuat sedemikian.

6) Melakukan proses yang melibatkan perubatan secara klinikal seperti mengambil vital signs(tekanan darah berapa dsb) kerana mereka tidak dilatih, tidak mahir dan tidak mempunyai kelayakan untuk berbuat sedemikian.

7) Apetah lagi untuk mencabar ahli perubatan bertauliah yang sememangnya memang pakar dalam bidang kelahiran. Sebab apa? Sebab mereka tidak dilatih, tidak mahir dan tidak mempunyai kelayakan untuk berbuat sedemikian.

Bowers B. B. Mothers’ experiences of labor support: Exploration of qualitative research. Journal of Obstetric, Gynecologic, and Neonatal Nursing. 2002;31(6):742–752Dawley K. The campaign to eliminate the midwife. The American Journal of Nursing. 2000;100(10):50–56Doulas of North America [DONA]. (n.d.). What is a doula? [Brochure]. Seattle, WA: DONA International.Gilliland A. L. Beyond holding hands: The modern role of the professional doula. Journal of Obstetric, Gynecologic, and Neonatal Nursing. 2002;31(6):762–769Hodnett E. D. Pain and women’s satisfaction with the experience of childbirth: A systematic review. 2002. American Journal of Obstetrics and Gynecology, 186(5 Suppl Nature), S160–S172Pascali-Bonaro D. Childbirth education and doula care during times of stress, trauma, and grieving. Journal of Perinatal Education. 2003;12(4):1–7

Gambar dibawah ini BUKAN doula.


Apakah Khayalan Kemegahan/Delusion of Grandeur?

Apakah itu delusion(khayalan)? Ianya merupakan sejenis masalah pemikiran yang merangkumi kepercayaan palsu yang tidak dapat diubah(fixed false beliefs). Dalam delusion of grandeur atau grandiose delusions pula, dalam erti kata lain, seseorang yang mengalaminya akan beranggapan bahawa dia jauh lebih hebat, lebih pandai, lebih terkenal, lebih kaya, lebih bagus/kuasa tidak terbatas(omnipotence) daripada orang lain walhal semua perkara itu tidak berlaku secara realiti.

Ianya merupakan salah satu symptom(tanda penyakit) yang boleh hadir dengan sendiri ataupun turut sama dalam penyakit psikiatrik yang lain seperti masalah psikotik, bipolar, schizophrenia, penyalahgunaan dadah(substance abuse) dan juga dementia seperti Alzheimer’s(nyanyuk).

Majoriti khayalan-khayalan ini mempunyai intonasi keagamaan(menganggap diri maksum, mengaku sebagai Imam Mahdi contohnya), sains fiksyen(mengaku hebat dalam pelbagai bidang teknikal yang langsung tiada kaitan antara satu sama lain, contohnya pakar IT, pakar angkasa dan pakar perubatan semuanya orang yang sama) dan mistik/supernatural(dia insan terpilih berbanding orang lain yang sekadar manusia marhaen/biasa tidak istimewa seperti dia).

Kajian telah mendapati mereka yang mengalami masalah ini bersangkut paut secara inversely dengan tahap self esteem(keyakinan dan pandangan individu terhadap diri sendiri) seseorang individu tersebut. Maksudnya lagi rendah self esteemnya, makin hebat dan teruk delusion of grandeur itu yang dialami. Ianya juga turut berkait dengan masalah depression(kemurungan) dan gemar memandang rendah diri sendiri(negative self evaluations).

Perkara ini juga mempunyai 4 komponen yang utama yang boleh dikenal pasti untuk dikategorikan sebagai mengalami delusion of grandeur berdasarkan Diagnostic and Statistical Manual of Mental Disorders (DSM V):

1) Individu itu percaya sesuatu itu sebagai realiti untuk beliau(sama ada kaya atau hebat dalam sesuatu bidang) walaupun orang lain dan masyarakat umum sedar semua itu palsu(false existing norm)

2) Individu tersebut tidak akan mendengar atau mengambil kira pandangan orang lain(walaupun ahli keluarga) yang menyatakan kepercayaan itu palsu. Kerana individu tersebut tidak mahu realiti yang dipercayainya(walaupun palsu) musnah sekiranya orang lain mencabar ilusi tersebut(will not consider change despite challanges to the delusion).

3) Isu atau bahan khayalan itu mustahil atau terlalu gempak untuk dipercayai( mengaku anak angkat raja, boleh terbang keliling bumi). Inplausible avhievements tidak tally/bersesuaian dengan kelayakan atau pencapaian sahsiah sendiri(belajar tak habis tapi mengaku mengajar di universiti terkemuka contohnya)

4) Khayalan tersebut mengganggu kehidupan seharian individu tersebut untuk berfungsi ataucontribute/berkhidmat kepada masyarakat dalam apa-apa kapasiti sekalipun. Menjadi mayat hidup yang menyusahkan dan membawa masalah kepada masyarakat umum.

Terdapat pelbagai pendapat bagaimana delusion of grandeur ini timbul dan 2 teori utama diketengahkan:

1) As defense – ianya merupakan satu tindak balas semulajadi(natural) yang dipamerkan sebagai coping mechanism(langkah nak sedapkan hati) bila individu tersebut melihat orang lain sebenarnya lebih berjaya/bahagia/bertuah daripada dia. Contohnya jiran beli rumah atau kereta besar, dia terpaksa berkhayal dimana dia juga mampu untuk membeli semua perkara tersebut. Dalam erti kata lain, terpaksa meninggikan diri sendiri.

2) As emotion consistency – sebagai langkah diri sendiri mengawal emosi supaya nampak seolah-olah bukan orang lain sahaja hebat malah individu itu sendiri hebat. Contohnya orang lain berkelulusan tinggi dan kerja hebat bidang korporat, individu tersebut akan sedaya upaya merendahkan pencapaian orang lain. Dalam erti kata lain, terpaksa merendahkan orang lain supaya dia tidak nampak ketinggalan atau pencapaian tidak setinggi orang lain.

InsyaAllah bahagian seterusnya kita mendalami bagaimana hendak mengatasi dan menerima jenis-jenis rawatan sekiranya mempunyai masalah ini.

Kita sebagai masyarakat penyayang seharusnya tidak mengambil enteng atau memandang serong/sinis masalah mental yang dialami seperti ini. Kerana pelbagai bantuan dapat dihulurkan untuk mereka yang memerlukan. Langkah pertama adalah membuang prejudis dan salah anggap terhadap pesakit-pesakit yang mengalaminya. Barulah kita dapat menilai dan membantu dengan sebaiknya(empathy).

American Psychiatric Association. (2013). Diagnostic and Statistical Manual of Mental Disorders, ed. 5. Washington, DC: APA Press.

Fochtmann, L.J. (2005). Treatment of other psychotic disorder. In Sadock, B.A., Kaplan, V.A., Ruiz, P. (Eds). Kaplan and Sadock’s Comprehensive Textbook of Psychiatry, ed. 8. Philadelphia: Lippincott Williams and Wilkins, 1545-1550.

Maina, G., Albert, U., Badà, A., & Bogetto, F. (2001). Occcurrence and clinical correlates of psychiatric co-morbidity in delusional disorder. Eur Psychiat, 16(4), 222-228.

O’Connor, K. et al. (2007). Treating delusional disorder: a comparison of cognitive-behavioural therapy and attention placebo control. Can J Psychiatry, 52(3), 182-190.

Silva, S.P., Kim, C,K., Hoffman, S.G., Loula, E.C. (2003). To believe or not to believe: Cognitive and psychodynamic approaches to delusional disorder. Harv Rev Psychiatry, 11(1), 20-29.


Apa Yang Anda Faham Tentang Resusitasi Kardiopulmonari “Cardiopulmonary Resuscitation” (CPR)?

Mungkin ramai antara kita yang pernah menonton pelbagai jenis drama televisyen mahupun filem layar perak yang menghidangkan penonton akan prosedur CPR. Kerapkali rancangan sebegini menayang babak berdebar-debar tatkala jantung berhenti diikuti dengan jeritan seorang atau para doktor untuk semua petugas kesihatan lain supaya berdiri jauh dari pesakit. Beberapa saat kemudian, renjatan elektrik diberikan kepada pesakit yang tidak sedar tersebut.

Kelihatan wajah-wajah resah memerhati paparan nadi pesakit tersebut. Garis lurus. Bunyi beep senada berpanjangan. Doktor tadi tidak berputus asa. Sekali lagi cubaan beserta kompresi dada sebelum renjatan kedua diberikan. Dialog dalam babak ini sentiasa sama “Come on, _______! I’m not giving up on you!”.

Selepas renjatan kedua (atau ketiga) – tatkala semua orang hampir berputus asa – ketika muzik latar tidak kedengaran, tiba-tiba bunyi beep senada tadi bertukar menjadi bunyi mengikut nadi dan paparan skrin garis lurus bertukar menjadi nadi yang normal.

Pesakit yang nyawa-nyawa ikan tadi terjaga lalu bernafas. Sikit pun tiada sakit padai dadanya yang ditekan separuh nyawa tadi dan semua orang menjerit kegembiraan. Tak puas dengan semua babak seperti ini, kita pernah juga disajikan dengan watak Danial Craig sebagai James Bond menyambungkan pelekat renjatan automatik (AED) ke atas dadanya sendiri dan melakukan semua proses resusitasi tanpa bantuan sesiapa.

Alangkah takjubnya. Malang sekali, hampir setiap kali kita melihat doktor di hospital melompat ke katil menekan dada dan memberi renjatan sebegini, kesimpulan akhirnya jaih sekali daripada babak-babak sebegini.

Apa Itu CPR dan Kenapa Lakukannya?

Cardiopulmonary resuscitation adalah satu prosedur kecemasan yang dilakukan sekiranya seseorang didapati tidak bernafas atau tiada aktiviti denyutan jantung. Prosedur ini melibatkan seseorang yang terlatih memberi tekanan yang pantas dan berterusan di kawasan dada mangsa dengan/tanpa memberi bantuan pernafasan berkala.

Cardiopulmonary resuscitation itu sendiri bukan suatu bentuk ubat untuk apa-apa jenis penyakit. Ia adalah satu prosedur yang sangat berguna untuk menstabilkan seseorang pesakit yang sangat kritikal sebelum boleh dipindah atau dinilai oleh pasukan doktor yang lebih berpengalaman atau tempat yang lebih sesuai bagi menyelsaikan masalah sebenar yang menyebabkan jantung pesakit tadi menjadi tidak stabil.

Tujuan melakukan tekan dada adalah sebagai usaha untuk mendapatkan cara meneruskan fungsi pam jantung. Fungsi ini amat penting untuk memastikan fungsi otak tidak terjejas kerana otak memerlukan bekalan oksigen yang berterusan. Organ-organ penting lain dalam badan seperti hati, buah pinggang, usus dll. Juga memerlukan bekalan oksigen untuk berfungsi.

Sekiranya CPR dibuat di luar kawasan hospital, kadar keberkesanannya agak sukar ditafsir kerana terdapat banyak kes yang tidak direkodkan dengan betul selepas prosedur berlaku. Kebanyakan ahli akademik bersetuju dengan peratusan sekitar 5-15% pesakit yang berjaya distabilkan dan dihantar ke hospital berdekatan untuk rawatan lanjut.

Manakala statistik hospital pula menunjukkan kadar keberkesanan 40% serta-merta selepas CPR. Namun begitu hanya lebih kurang 15% daripada semua pesakit menerima CPR kekal hidup sebulan selepas CPR dan 10% daripada kesemuanya pulang tanpa sebarang kesan jangka panjang.

Berikut adalah antara faktor-faktor yang mempengaruhi keberkesanan CPR:

Tempoh masa jantung terhenti dan CPR dimulakan.
CPR berterusan tanpa gangguan.
Umur pesakit, sebab jantung terhenti dan sejarah kesihatan pesakit.

Harus juga diingat yang tidak semua jenis CPR memerlukan doktor untuk memberi renjatan elektrik. Hanya lebih kurang 10% masalah ritma jantung melibatkan penggunaan defibrilator.

Mengapa Terus Juga Lakukan CPR?

Kerana ramai antara pesakit ini adalah golongan umur muda atau produktif tanpa apa-apa sejarah masalah kesihatan. Kami sebagai petugas kesihatan sangat ingin untuk membantu pesakit ini dan menghargai nyawa mereka. Namun, anda semua harus juga faham yang sekiranya CPR telah dilakukan lebih 20 minit atau lebih daripada 2 kali, terdapat risiko yang sangat tinggi untuk pesakit mengalami kesan kerosakan otak kekal. Atas sebab itu, petugas kesihatan diajar tentang masa yang sesuai untuk berhenti melakukan CPR.

Harus juga diingat, seperti yang saya terangkan di atas, CPR adalah prosedur sementara menstabilkan sebab sebenar jantung seseorang berhenti. Sekiranya seseorang pesakit memang mempunyai masalah seperti kegagalan jantung, kerosakan paru-paru kronik, barah tahap akhir, angin ahmar yang menghadkan limitasi fizikal/mental dll maka CPR tidak akan membantu seseorang pesakit, malah hanya menangguhkan sesuatu yang akan berlaku sebenarnya.

Maka terdapat juga situasi doktor yang akan memberikan arahan “Bukan Untuk CPR” atas sebab-sebab tersebut yakni CPR akan membawa lebih trauma kepada pesakit berbanding kebaikannya.

Sekiranya seseorang memang telah sakit dan diberitahu diagnosis yang memungkinkan kematian, jangan paksa petugas kesihatan untuk lakukan CPR. Hormatilah pesakit itu. Fahamilah, ada banyak juga rawatan yang boleh diberikan untuk menjamin keselesaan pesakit ketika nazak. Tidak melakukan CPR bukan bermaksud anda atau kami berputus asa dan menyebabkan kematian pesakit-pesakit sebegini.

Apa Lagi Yang Perlu Anda Tahu?

Sekiranya anda ada apa-apa masalah kesihatan, pastikan keluarga terdekat anda memahami masalah kesihatan tersebut. Ini bagi memudahkan kami petugas kesihatan menerangkan kepada keluarga sekiranya jantung tiba-tiba berhenti kerana tidak semestinya anda wajar diberi rawatan CPR.

Sebagai keluarga juga, hormati keputusan pesakit mahupun doktor kerana kami melihat kewajaran untuk melakukan CPR daripada semua segi. Sekiranya anda sihat dan umur sudah menjelang 70an, mula berbincang dengan keluarga tentang apa yang anda ingin atau tidak inginkan.

Ini akan membantu keluarga dan juga petugas kesihatan sekiranya sesuatu yang tidak diingini berlaku dan kami juga akan sedaya-upaya membantu dan cuba untuk menghormati keinginan mereka dalam masa yang sama.

Sumber featured image: healthscienceconsulting.com


Telefon bimbit baru kena cas 8 jam untuk kali pertama… Betul ke?

Mungkin sebahagian dari kita mengalami dulu dengan telefon bimbit model lama

Tahukah anda, kita membazir USD 22 juta (atau RM86 juta) setiap tahun untuk mengecas bateri telefon bimbit melebihi dari keperluan dan kapasitinya? [1]

“Kenapa teruk sangat ye?”

Antaranya, apabila membeli peranti yang mempunyai bateri yang boleh dicas semula, kebiasaannya sebuah telefon bimbit, kebanyakan pengguna akan di “ajar” untuk mengecas telefon bimbit tersebut selama 8 jam buat kali pertama. Ini juga tidak termasuk aktiviti mengecas yang berlaku pada kehidupan seharian kita selepas pengecasan kali pertama. (First time charge)

Jawapan ringkas: Tak. Tapi ada pengecualiannya.

Ini adalah sebuah budaya yang mempunyai asal usulnya yang tersendiri.

Antara bateri boleh cas yang luas penggunaannya sebelum ini, adalah bateri Nikel Kadmium (Nickel Cadmium, atau NICd) dan Nikel-Logam-Hidrida (Nickel metal Hydride, atau NiMH). Bateri-bateri ini dikatakan mempunyai “kesan ingatan” (memory effect) apabila dicas sejurus dikeluarkan dari kilang. Ianya seolah-olah bateri tersebut “menghafal” sebanyak mana cas yang boleh disimpannya semasa zaman mudanya. Bagaikan melentur buluh dari rebung.

Ini berlainan pula dengan penggunaan telefon bimbit yang rata-ratanya menggunakan bateri Lithium-Ion, yang secara umumnya tiada “kesan ingatan” seperti bateri NiMH dan NiCd, walaupun ada penyelidikan yang melaporkan bahawa kesan ingatan ini juga berlaku pada sesetengah jenis bateri Lithium-Ion [2].

Jadi, perlu ke cas sampai 8 jam ni?

Tidak perlu kita berpegang pada “mitos orang bandar” ini. Yang seeloknya, baca dahulu panduan penggunaan telefon bimbit (atau laptop atau peralatan bolehcas lain) anda. Jika tiada saranan untuk melakukan yang demikian, maka maksudnya tidaklah perlu kita melakukannya. Secara umumnya, bagi kebanyakan peranti moden yang menggunakan Li-Ion, tidak perlu dicas hingga 8 jam. Cukuplah cas sehingga ia penuh, kemudian cabut. Ulang apabila telefon bimbit anda menunjukkan amaran bateri pada muatan rendah.

Yang pastinya, bateri anda akan mempunyai kapasiti berkurangan dengan masa. Antara sebabnya adalah pergerakan ion Litium dalam bateri tersebut yang bertindakbalas dengan unsur sekitar terminal katodnya membentuk lapisan separa penebat pada terminal anod, yang akhirnya menyebabkan bateri tersebut hilang keupayaannya [3-4].

Setiap kali membeli peranti yang boleh dicas, eloklah baca dahulu panduannya. Selamat mengguna. Dan jauhi dari sikap membazir elektrik!

[1] Ferreira, D., Dey, A., & Kostakos, V. (2011). Understanding human-smartphone concerns: a study of battery life. Pervasive computing, 19-33.

[2] Sasaki, T., Ukyo, Y., & Novák, P. (2013). Memory effect in a lithium-ion battery. Nature materials, 12(6), 569-575.

[4] Lin, F., Markus, I. M., Nordlund, D., Weng, T. C., Asta, M. D., Xin, H. L., & Doeff, M. M. (2014). Surface reconstruction and chemical evolution of stoichiometric layered cathode materials for lithium-ion batteries. Nature communications, 5, 3529.


Saat tali flush jamban di tarik…

Pernahkah anda terfikir, apa yang terjadi kepada tinja yang telah anda flush pagi tadi? Ke mana perginya?

Sebelum persoalan ini dijawab, elok kita baca dahulu tentang sejarah sistem rawatan kumbahan. Pada awal perkembangan tamadun manusia, kumbahan manusia seperti najis diuruskan dengan mudah & santai; gali & kambus. Beberapa zaman kemudian, sistem tandas mula diperkenalkan – tandas di bina di tepian sungai dan laut dan sisa kumbahan manusia ini di salurkan secara terus ke sungai mahupun laut. Tamadun Rom telah menaiktaraf sistem tandas ini dengan memperkenalkan sistem tandas awam. Sisa kumbahan dari tandas awam ini dikumpulkan dan disalirkan melalui paip bawah tanah ke sungai.

Parit/ Sungai di belakang perumahan – Photo by Tony Lam Hoang on Unsplash

Sistem kumbahan primitif sebegini mula dirombak setelah merebaknya wabak taun. Penyakit taun ialah penyakit bawaan air yg berpunca dari sumber air minuman yg tercemar. Pada tahun 1854, kota London telah dilanda wabak taun yg dahsyat sehingga mengakibatkan kematian seramai 616 nyawa. Ketika ini, sisa kumbahan manusia masih disingkirkan secara terus ke sungai tanpa sebarang rawatan. Air sungai Thames yg tercemar (tidak dirawat sebaiknya) ini kemudiannya di jadikan sumber air minuman oleh para penduduk.

Dipendekkan cerita, teknologi sains & kejuruteraan berkembang pantas. Sistem kumbahan dinaiktaraf – proses yang spesifik mula diperkenalkan untuk merawat sisa kumbahan. Selain kesihatan masyarakat setempat, sistem rawatan kumbahan ini diperlukan untuk mengurangkan impak pencemaran terhadap alam sekitar – baik pencemaran air mahupun udara (bau). Sistem rawatan kumbahan ini juga turut digunapakai untuk merawat sisa industri dari kilang.

Proses rawatan kumbahan boleh dikategorikan kepada 3 – biologikal, fizikal dan kimia. Kesemua proses ini mempunyai kemampuan berbeza untuk mengurangkan bahan pencemaran tertentu.

Loji rawatan efluen/ kumbahan (Photo by KAP Jasa on Unsplash)

a) Konsep proses rawatan secara fizikal adalah mudah difahami. Sesetengah sisa kumbahan mengandungi sisa pepejal yang berbagai saiz dari sekecil pasir ke sebesar sampah. Untuk mengasingkan sisa pepejal yang bersaiz besar seperti sampah, bahan penghadang/ penapis seperti grill atau pasir digunakan di permulaan rawatan kumbahan. Manakala untuk sisa pepejal yang lebih kecil, ianya boleh diasingkan dengan proses pemendakan secara graviti. Sisa kumbahan dikumpulkan di dalam tangki clarifier dan dibiarkan dalam suatu tempoh masa. Sisa pepejal yang halus ini akan termendak di dasar tangki tersebut dan terasing dari sisa kumbahan cecair.

Konsep clarifier (Rujukan: sswm.info)

b) Proses biologikal menggunakan bantuan organisma hidup seperti bakteria untuk mencernakan bahan pencemar di dalam sisa kumbahan. Proses biological ini dibahagikan kepada dua mengikut jenis bakteria yg digunakan; anaerobik dan aerobik. Bakteria anaerobik tidak memerlukan oksigen manakala bakteria aerobik memerlukan oksigen untuk respirasi. Bakteria aerobik lebih efisien dalam merawat sisa kumbahan berbanding bakteria anaerobik, namun ianya memerlukan bekalan oksigen yg konsisten dari aerator/ diffuser (macam ikan dalam akuarium).

Tangki Aerobik & Anaerobik (Rujukan: Europages.co.uk)

c) Proses kimia menggunakan bantuan bahan kimia untuk mengurangkan bahan pencemar di dalam sisa kumbahan. Bahan kimia coagulant & flocculant seperti alum akan membantu menyahstabilkan dan menggumpalkan sisa pepejal halus ke saiz yg lebih besar. Proses pengasingan seperti pemendakan akan menjadi lebih mudah apabila sisa pepejal ini menjadi lebih besar. Klorinasi juga salah satu proses kimia dalam merawat sumber air minuman. Klorin di tambah dalam kuantiti yg tertentu ke dalam sistem rawatan air minuman untuk membunuh bakteria yg dikhuatiri boleh memudaratkan kesihatan.

Tahap pencemaran air diukur dengan beberapa parameter, antaranya COD (chemical oxygen demand), BOD (biochemical oxygen demand), TSS (total suspended solid) dll.  Jabatan Alam Sekitar (JAS) telah menetapkan had pelepasan untuk setiap parameter ini. Untuk sisa industri, kegagalan untuk mematuhi had pelepasan ini boleh menyebabkan pemilik premis dikenakan kompaun atau penjara.


Tiada Kincir Angin di Malaysia?: Bahagian 3

Di dalam artikel yang lalu, kita lihat secara ringkas latar belakang penggunaan kincir angin untuk penjanaan tenaga elektrik di Malaysia, juga asas di sebalik teknologi kincir angin ini. Di hujung artikel asas teknologi kincir tersebut ada ditimbulkan persoalan tentang mengapakah ada kincir angin yang berputar pada paksi menegak dan mendatar dan apakah perbezaannya.

Perbandingan kasar di antara kincir angin paksi mendatar dengan kincir angin paksi menegak. Gambar daripada: “https://scientistmohamed.wordpress.com/2017/08/09/ingenious-techniques-for-increasing-the-power-of-wind-energy-technology/”

Kincir Angin Paksi Mendatar (Horizontal Axis Wind Turbine – HAWT)

Jenis ini adalah yang paling ‘mainstream’, yang dikenali ramai. Orang ramai biasa melihat jenis ini dan dapat mengaitkan bentuk asas kincir ini dengan penjanaan tenaga elektrik. Komponen asas yang terdapat pada kincir angin ini adalah bilah, hab (tempat penyambungan bilah dan pusat putaran bilah), aci (shaft), penjana elektrik (generator) yang kesemuanya disokong oleh tiang.

Kelebihan bagi penggunaan jenis kincir angin ini ada beberapa. Antaranya; kincir jenis ini dapat berfungsi dengan baik di dalam keadaan angin yang kuat, sekitar 40 – 60 km/j. Jadi, dengan adanya sumber angin yang laju dan banyak, HAWT dapat menjana lebih banyak tenaga elektrik.

Malah, memandangkan HAWT dapat menjana lebih banyak elektrik dari angin yang kuat, kebiasaannya kincir angin jenis ini diletakkan di atas tiang yang tinggi bagi memaksikumkan sumber angin yang laju (seperti yang diketahui, lebih tinggi maka lebih laju angin yang ada).

Kincir Angin Paksi Menegak (Vertical Axis Wind Turbine – VAWT)

Jenis ini kurang popular di kalangan orang ramai berbanding sahabatnya HAWT. Tidak ramai yang dapat mengaitkan bentuk asas VAWT ini dengan konsep penjanaan tenaga elektrik. Jadi mengapa putaran pada paksi menegak?

Ini membawa kita kepada beberapa kelebihan VAWT berbanding HAWT. Memandangkan VAWT berputar pada paksi menegak, jadi, VAWT boleh berputar tidak mengira dari mana jua arah angin yang datang. Berbanding HAWT yang hanya berputar jika terdapat angin yang datang dari arah bersudut tepat (perpendicular) dengan muka putaran bilahnya. Atau dengan kata lain, hanya satu arah angin yang boleh memutarkan bilah HAWT dengan baik, manakala VAWT dapat berputar dengan baik jika ada angin dari mana-mana arah pun.

VAWT boleh berputar tidak mengira angin datang dari mana-mana arah. Gambar daripada : “https://www.vertogen.eu/”.

*** KLIK GAMBAR UNTUK LIHAT ANIMASI! ***

Kincir jenis ini kebiasaannya dapat berfungsi dengan optimum pada kelajuan angin yang sedikit kurang daripada HAWT, bergantung kepada saiz dan rekabentuk, biasanya sekitar 20 – 30 km/j. Kelebihannya pula adalah pada kelajuan minimum yang diperlukan untuk mulakan putaran bilahnya. Jika HAWT secara kasarnya memerlukan angin selaju 12 km/j untuk memulakan putarannya, VAWT kebiasaannya memerlukan hanya sekitar 5 – 7 km/j untuk mula berputar, kelajuan angin yang memang selalu kita dapat di tanah air kita.

Cakap pasal tanah air, jom kita tinjau sekejap kincir angin jenis VAWT ini yang ada atau pernah di pasang di beberapa tempat seluruh negara.

Teknologi hybrid kincir angin bersama solar untuk lampu jalan di Kuching Waterfront pada tahun 2010. Sebuah inisiatif kesedaran dan pendidikan awam oleh pihak SIRIM, MOSTI dan syarikat pembekal kincir angin iWind. Gambar daripada: “http://www.theborneopost.com/2012/01/18/hybrid-solar-and-wind-system-may-power-more-street-lights/”

Lagi hybrid kincir dan solar untuk lampu jalan kali ini di Putrajaya, di tasik di Persint 2, berhampiran dengan sebuah restoren dan Monumen Alaf Baru. Gambar daripada Google Map.

Kincir angin di Putrajaya beraksi di dalam kelajuan angin yang rendah!

Kincir angin di tanah kawasan Jabatan Pengairan dan Saliran yang terletak di Taman Sri Muda, Shah Alam, berdekatan dengan Plaza Tol Alam Impian. Gambar daripada Google Maps.

Terdapat banyak kegunaan yang boleh dapat daripada VAWT yang beroperasi pada kelajuan angin yang relatifnya rendah ini. Kincir seperti ini dapat menghasilkan tenaga elektrik yang cukup untuk peralatan elektrik kecil seperti menyalakan beberapa biji mentol, kipas elektronik. Kincir jenis ini juga amat mobil dan mudah alih di mana bilangan komponennya yang minimum dan mudah dipasang, jadi sangat sesuai untuk kawasan yang sukar untuk mendapatkan tenaga elektrik daripada grid.

Dan kini, lebih banyak lagi teknologi yang sedang dikaji oleh para pengkaji untuk malah mengurangkan lagi kelajuan angin minimum yang boleh memutarkan kincir! Di laman sosial seperti YouTube, terdapat ramai orang yang berkongsi cara-cara “DIY” untuk membina sendiri kincir angin berskala kecil, samada HAWT mahupun VAWT. Ada yang berfungsi sebagai penambahbaikan rupa landskap atau aestetik, ada juga malah yang berjaya menjana elektrik untuk menyalakan peralatan elektrik yang kecil seperti mentol lampu dan sebagainya.

Mungkin jika anda mencuba membina sebuah dua, dapatlah anda menjadikan Malaysia sudah ada kincir anginnya sendiri? Selamat mencuba!

[1] Advantages and Disadvantages of Vertical Axis Wind Turbine Design. “http://www.booneyliving.com/546/advantages-and-disadvantages-of-the-vertical-axis-wind-turbine-design/”.

[2] HAWT, Horizontal Axis Wind Turbines from Gaia Wind, Their Advantages and Disadvantages Plus the Effects of Cyclic Stress and Vibration. “https://www.azocleantech.com/article.aspx?ArticleID=191”.

[3] Hybrid solar and wind system may power more street lights. “http://www.theborneopost.com/2012/01/18/hybrid-solar-and-wind-system-may-power-more-street-lights/”.

[4] Ingenious Techniques for Increasing the Power of Wind Energy Technology. “https://scientistmohamed.wordpress.com/2017/08/09/ingenious-techniques-for-increasing-the-power-of-wind-energy-technology/”.


Farmakokinetik ubat. Bagaimana ubat bekerja?

Apabila ubat memasuki tubuh badan manusia, ia mempunyai objektif utama iaitu melakukan taggungjawab  yang telah di amanahkan. Contohnya, jika kita mengambil ubat tahan sakit, maka fungsi ubat tersebut adalah untuk mengurangkan kesakitan yang dirasai. Jika ubat yang diambil bertujuan mengurangkan kahak, maka kepekatan kahak akan berkurangan.

Farmakokinetik, merujuk kepada pergerakan ubat ke dalam badan, melalui sistem badan, dan seterusnya ubat tersebut haruslah dikeluarkan daripada tubuh badan. Ini merangkumi perjalanan masa daripada penyerapan, pengedaran, metabolisma, dan perkumuhan. (Absorption,Distribution, Metabolism, Excretion)

Setiap ubat yang memasuki tubuh badan mempunyai cara yang berbeza. Penyerapan adalah proses pemindahan ubat dari tempat pertama ia dimasukkan hinggalah ia mampu sampai sehingga ke dalam saluran darah. Kadar dan kecekapan penyerapan bergantung kepada laluan kemasukan ubat. Sesetengah ubat boleh di ambil melalui mulut. Kategori ini dipanggil sebagai oral, iaitu kemasukan ubat melalui rongga mulut. Terdapat ubat seperti ubat untuk angina yang perlu di letak kan di bawah lidah . Tujuannya adalah untuk mendapatkan  penyerapan yang lebih sempurna jika dibandingkan dengan penyerapan melalui mulut yang akan memasuki rongga usus dan seterusnya dicernakan dan barulah diserap ke dalam darah.

Terdapat ubat yang tidak boleh dimasukkan ke dalam badan melalui laluan oral. Contohnya insulin, sejenis protein yang diperlukan oleh pesakit diabetik yang hanya boleh diambil melalui suntikan subcutaneous (Sutikan pada bahagian lemak di kawasan peha, bawah lengan ataupun kawasan perut) dan juga intravenous (suntikan terus ke dalam salur darah). Jika insulin diberi di dalam bentuk oral, protein ini akan menjadi tidak aktif di dalam bahagian perut.

Ubat seperti steroid boleh dihasilkan di dalam bentuk cream bagi sapuan di bahagian kulit (Topical application). Contohnya cream untuk ruam atau gatal-gatal. Selain daripada itu, terdapat juga ubat yang dihasilkan di dalam bentuk aerosol seperti steroid bagi tujuan kawalan asma. Ia diberikan dalam bentuk aerosol keranal ubat tersebut akan terus bertindak pada reseptor sepanjang saluran penafasan dan kerintangan asma dapat dikurangkan dan pesakit boleh bernafas semula.

Terdapat ubat yang diberikan kepada pesakit dalam bentuk (intravenous), iaitu terus di masukkan ke dalam salur darah. Ubat yang di hantar terus ke dalam salur darah mempunyai kadar kemasukan (bioavailability) 100% berbanding ubat yang perlu melalui halangan-halangan di dalam badan. Ubat yang diberi secara oral perlu melapasi halangan daripada perut.

Oleh itu, ubat berbentuk oral perlu melepasi aktivti daripada jus gastrik dan enzim-enzim pencernaan lain yang bertanggungjawab untuk menukarkan ubat tersebut ke dalam bentuk yang baru agar ia boleh diserap melalui dinding perut dan seterusnya masuk ke dalam salur darah. Oleh itu, ubat yang dimasukkan melalui perut tidak akan memperolehi kadar kemasukan (bioavailability) 100% berbanding ubat secara (intravenous).

Semua ubat yang dihasilkan perlulah melalui proses penyerapan yang tertentu yang bertujuan untuk memperolehi kadar penyerapan tertinggi di dalam darah.

Apabila ubat telah diserap di dalam saluran darah, ia harulah dihantar ke tapak pelekatan/reseptor (receptor) yang dipertangungjawabkan. Interaksi antara ubat dan pada reseptor bergantung kepada ciri pelengkapan kedua-dua molekul. Semakin dekat dan semakin padan ubat dengan tapak pelekatan pada reseptor, maka semakin banyak ikatan berlaku (kebiasaanya ikatan tidak ‘kovalen’) yang menghasilkan tarikan daya yang kuat antara kedua-duanya, seterusnya afiniti ubat terhadap reseptor juga turut meningkat.

Keupayaan sesuatu ubat untuk bergabung dengan jenis reseptor yang khas dinamakan spesifisiti. Tiada ubat yang sebetul-betulnya spesifik  tetapi kebanyakannya secara relatif mempunyai tindak balas yang selektif ke atas satu jenis  reseptor tertentu. Ubat dipriskripsikan untuk kesan terapeutik tetapi ubat juga boleh menghasilkan kesan sampingan yang tidak diingini dari kesan yang kecil (sedikit loya) hingga kepada kesan yang boleh membawa maut.

Liver atau istilah melayu adalah hati, merupakan organ yang bertanggungjawab untuk  menjalankan proses metabolisma ubat. Ubat yang melalui proses metabolisma akan melalui pelbagai proses antaranya  pengoksidaan, pengurangan, hidrolisis, penghidratan, konjugasi, pemeluwapan, atau isomerisasi. Matlamat utama adalah untuk menjadikan ubat lebih mudah untuk dikeluarkan daripada system badan.

Enzim-enzim yang terlibat dalam metabolisme hadir dalam kebanyakan tisu tetapi umumnya lebih tertumpu kepada hati. Kadar metabolisma ubat pada individu dipengaruhi oleh faktor genetik, ganguan pada sistem badan (terutamanya gangguan hati kronik dan kegagalan jantung beroperasi secara normal), serta  interaksi antara ubat (terutama yang melibatkan induksi atau perencatan metabolismea). Jesteru itu, kadar metabolisme ubat adalah berbeza di kalangan pesakit. Sesetengah pesakit mempunyai kadar metabolisme ubat yang tinggi sehingga darah mahupun tisu tidak mendapat konsentrasi  optimum bagi ubat tersebut untuk menjalankan fungsinya. Terdapat pula pesakit  yang mempunyai kadar metabolisme yang begitu perlahan sehingga dos biasa yang diberikan boleh memberi kesan toksik.

Terdapat dua fasa metabolisma di dalam hati. Untuk kebanyakan ubat, metabolisma berlaku pada   fasa II. Reaksi Tahap I melibatkan pembentukan kumpulan berfungsi atau diubahsuai atau pengurangan (pengoksidaan, pengurangan, hidrolisis). Tindak balas ini dipanggil tindak balas tidak sintetik. Reaksi Fasa II melibatkan konjugasi dengan bahan endogen (seperti kumpulan kimia glukuronik, sulfat, glisin).

Tindak balas ini dipanggil tindak balas sintetik. Metabolit yang terbentuk dalam tindak balas sintetik lebih kutub dan dengan itu lebih mudah diekskresikan oleh buah pinggang (dalam air kencing) dan hati (dalam hempedu) daripada yang terbentuk dalam tindak balas tidak bayar sintetik. Sesetengah ubat hanya menjalani samada reaksi fasa I atau fasa II, tetapi terdapat juga ubat yang perlu menjalani kedua-dua fasa sebelum dikeliuarkan dari tubuh badan(proses perkumuhan,Excretion).

Perkumuhan adalah proses bagi mengeluarkan ubat dan metabolitnya daripada badan. Organ utama yang melakukan fungsi ini adalah ginjal/buah pinggang di mana ubat serta metabolit yang telah ditukarkan di dalam hati akan seterusnya  dikeluarkan di dalam air kencing.  Terdapat juga ubat yang boleh disalurkan kepada organ perkumuhan lain seperti  hempedu, air liur, peluh, air mata serta najis. Kebanyakan ubat bersifat polar (larut di dalam air). Ubat yang bersifat polar mempunyai kerintangan untuk melepasi salur darah atau lapisan membran untuk dikeluarkan secara langsung.

Secara amnya, sebatian molekul adalah kurang larut dalam air (polar solvents) dan akan lebih larut di dalam  pelarut bukan kutub (non-polar solvents), manakala sebatian ionik adalah lebih larut di dalam air berbanding pelarut bukan kutub. Di dalam badan terdapat dua persekitaran yang berbeza. Pertama, keadaan di mana lebih berair (aqueous, polariti yang tinggi) seperti di dalam plasma darah.  Sebatian ionik lebih cenderung larut dalam darah daripada sebatian molekul.

Kedua, keadaan di mana membran sel (rujuk rajah fosfolipid)yang kebanyakannya terdiri daripada lipid bukan polar (fosfolipid, glikolipid dan kolesterol). Oleh itu, bahagian tengah membran terdiri daripada rantaian hidrokarbon panjang. Sebatian molekul adalah lebih cenderung untuk  larut di bahagian dalam membran sel daripada sebatian ionic.Kedua-dua keadaan di atas amat penting bagi menentukan kriteria sejenis ubat kerana ia akan menentukan kadar resepan dan kadar perkemuhan sesuatu ubat. Di dalam artikel ini, penulis hanya membincangkan di bahagian perkumuhan.

Ubat dan produk metabolik mereka diangkut oleh kapilari ke dalam tubular buah pinggang. Apabila darah memasuki ke dalam buah pinggang tiga proses boleh terjadi.

Pertama: Penapisan glomerular (Glomerular filtration).

Di dalam bahagian ini, hanya molekul ubat dan metabolit kecil  mereka yang tidak terikat kepada protein plasma akan ditapis daripada darah. Ini bermakana ubat ini berstruktur ionic dan  mempunyai polariti yang tinggi di dalam aquoes (keadaan berair) akan dikeluarkan di bahagian ini. Ia tidak akan dipengaruhi di bahagian tubul ginjal yang lain. Molekul besar (seperti heparin) yang tidak polar atau molekul ubat yang terikat kepada protein plasma kurang dikeluarkan oleh penapisan glomerular.

Kedua: Rembesan tubula (tubular secretion).

Majoriti ubat tidak memasuki tubul ginjal melalui penapisan glomerular tetapi dilakukan oleh rembesan tubula. Ini adalah proses yang aktif kerana ubat-ubatan dibawa terhadap kecerunan kimia dari rangkaian kapilari ke tubula. Proses ini melibatkan pengangkutan aktif terhadap kecerunan tumpuan dan oleh itu, memerlukan tenaga dan agen pembawa untuk mengangkut ubat. Rembesan tubule melibatkan dua sistem pembawa – pembawa basics (bersifat alkali), yang mengangkut ubat basics (amilorida, dopamin, histamin), dan pembawa asid untuk ubat asid (frusemide, penicillin, indomethacin).

Bagaimana proses ini berlaku? Sebenarnya, aliran ubat ini kembali semula ke dalam darah besama-sama air. Sebenarnya, kebanyakan air yang mula-mula memasuki nefron (fungsi pertama sekali  buah pinggang adalah pengeluaran air) itu diserap kembali ke dalam darah sebagai cara fisiologi untuk mengimbangi semula cecair badan. Apabila pergerakan ini berlaku, beberapa ubat dibawa bersama dengannya dan kembali ke dalam salur darah.

Proses rembesan tubula boleh memberi impak yang besar kepada kelajuan ubat untuk disingkirkan daripada badan. Sebagai contoh, penisilin mudah memasuki nephron melalui rembesan tubula dan cepat dikeluarkan dari badan dalam air kencing. Dalam keadaan di mana kesan terapeutik perlu dipanjangkan, sejenis agen ubat  boleh diberikan (blocker) untuk melambatkan pengeluaran ubat yang terlalu cepat keluar dari tubuh badan.

Ketiga: Penyerapan semula tubular (Tubule reabsorption).

Terdapat ubat dan metabolitnya yang memasuki tubula ginjal tetapi sesetengahnya mungkin menjadi resistan semula ke dalam aliran darah. Beberapa ubat dan metabolit diserap kembali ke dalam aliran darah. Proses ini tidak memerlukan tenaga tetapi lebih kepada  pengangkutan pasif.

Rajah streptomysin bersifat polar dan lebih mudah untuk di keluarkan ke dalam  air kencing tanpa perlu melalui proses reabsorption di dalam buah pinggang. Manakala struktur Heparin, sejenis anticoagulant, di mana strukturnya agak  besar dan memerlukan proses perkumuhan yang lebih mendalam. Bagi heparin, hanya sebahagian kecil (Unfractionated type) sahaja yang akan di keluarkan melalui air kencing manakala selebihnya akan di proses semula di dalam badan melalui sistem reticuloendothelial.

Secara total, proses perkumuhan bukan berhenti setakat ini. Di dalam farmakokinetik, terdapat banyak lagi aspek lain yang perlu di ambil kira bagi perkumuhan sesuatu ubat. Ini termasuklah, first and second compartment, renal clearance, first, zero atau mix first/zero order metabolism, transport process,dan juga clinical implication yang perlu dibincangkan. Bagi bacaan umum, penulis berhenti di aspek ini sahaja.

Apabila ubat memasuki sistem badan, ia perlu melakukan tugasan tersebut melalui beberapa proses. Ubat tidak boleh selama-lamanya berada di dalam badan dan perlu dikeluarkan dan di sini organ hati dan ginjal memainkan peranan. Apabila terdapat produk kesihatan yang memberikan kenyataan-kenyataan yang berunsurkan kesihatan, anda perlulah bertindak bijak dan berfikir di bagaimanakah produk-produk ini sebenarnya akan melakukan kerja tersebut.

Lebih membahayakan jika produk tersebut hanyalah indah khabar dari rupa sekaligus memberi beban kepada organ hati dan buah pinggang untuk melakukan fungsi dengan lebih baik (dahlah pesakit kronik mempunyai organ yang tidak efisyen, dibebankan lagi dengan unsur-unsur bahan yang tidak diperlukan, bertambah kurang efisyenlah organ-organ tersebut malah lebih membahayakan, menjadi lebih rosak).

Ini amat dikuatiri kerana ramai pembeli adalah dari golongan pesakit kronik buah pinggang, jantung dan hati yang mana organ mereka semakin lemah untuk berkerja. Kerana terdesak untuk menjadi lebih sihat, mereka terpedaya dengan penjualan hebat produk-produk kesihatan tanpa merujuk nasihat doktor pakar. Lebih malang lagi, mereka yang langsung tidak mahu berjumpa degan doktor pakar dan mempercayai bulat-bulat apa yang disarankan oleh ‘doktor produk’.

Bayangkan jika syarikat tersebut tidak melakukan sebarang kajian toksisiti terhadap produk mereka? Ini bermakna pengusah-pengusaha produk tidak pasti berapakah sukatan tertnggi produk mereka yang boleh mendatangkan bahaya kepada pengguna. Lebih menyedihkan,terdapat pengusaha produk yang mengambil produk luar secara pukal dan menjenamakan semula untuk kegunaan ramai. Walaupun begitu, tidak semua pengusaha produk akan bertindak sebahagian. Segelintir daripadanya mungkin kurang peka akan isu yang bahaya ini.

1.Rang & Dale’s Pharmacology 8th Edition. Churchill Livingstone. 20152.A review of pharmacokinetic parameters of metabolites and prodrugs.de Campos ML, Padilha EC,Peccinini RG. Drug Metab Lett. 2014 Jul;7(2):105-16.3.Basic & Clinical Pharmacology, 13e . Bertram G. Katzung, Anthony J. Trevor.4.A review of pharmacokinetic and pharmacodynamic interactions with antipsychotics. Ruki Wijesinghe.Pharmacokinetics in Psychiatry and Neurology, Vol. 6, Iss. 1


Apa itu Penyakit Bawaan Vektor?

Vektor ialah sejenis agen mudah alih ‘mobile agent’ yang menyebar, membawa ataupun memindahkan satu patogen (virus) daripada perumah (manusia ataupun haiwan) kepada yang lain. Vektor termasuk serangga (nyamuk, lalat, pepijat, kutu, hama). Malah, terdapat dua jenis proses pemindahan bagi vektor iaitu mekanikal (lalat rumah dan bakteria; cirit-birit) dan biological (nyamuk dan virus) yang boleh menyebabkan beberapa jenis penyakit seperti demam kuning afrika dan juga demam denggi.

Jenis-jenis vektor yang berlainan:

a. Vektor ‘Enzootic’ – ‘Feeders’ khusus yang memulakan/meningkatkan aktiviti virus di perumah ‘reservoir hosts’.b. Vektor ‘Bridge’ – ‘Feeders’ oportunis yang memindah virus di antara perumah vertebrata yang berbeza. Sesetengah spesies akan beralih pilihan sebagai contoh daripada burung kepada mamalia apabila terdapat perubahan musim dimana kemudianya menjadi vector ‘epizootic’.c. Vektor ‘Epidemic’ – ‘Feeders’ manusia/perumah asli ataupun ke atas manusia semata-mata sebagai contoh haiwan ke manusia, manusia ke manusia.

Apa kaitannya Penyakit dan Zoonosis?

Dari sudut ekologi, penyakit boleh diertikan sebagai sesuatu keadaan haiwan atau manusia yang tidak berupaya lagi untuk menyesuaikan dirinya kepada lingkungan atau persekitarannya. Penyakit boleh diakibatkan oleh patogen. Walau bagaiamnapun adanya patogen dalam jasad kita tidak semestinya menyebabkan penyakit. Penyakit timbul akibat kesemua atau salah satu daripada faktor berikut:

Perubahan persekitaran hinggakan organisma tidak berupaya untuk menyesuaikan dirinya.Perubahan pada badan organisma yang tidak sesuai kepada persekitaran luar.Kegagalan organisma untuk beradaptasi terhadap perubahan persekitaran.

Tiga faktor di atas merupakan intisari penting untuk homeostasis badan. Saling tindakbalas antara persekitaran luar dan dalam amat penting dalam menentukan kesihatan tubuh. Saling tindakbalas ini adalah sama, baik pada peringkat organisma satu sel ataupun multisel, sebagai contoh tubuh manusia.

Tubuh mempunyai had untuk menampung sesuatu penyakit. Apabila tubuh sudah tidak berupaya lagi menahan pemyakit, maut akan menimpa. Tolerans terhadap penyakit dan keupayaan untuk menyesuaikan diri menurun apabila umur meningkat. Ketoleranan penyakit juga dipengaruhi oleh beberapa faktor seperti pada masa haid dan masa hamil.

Sebagai contoh terbaik penyakit berjangkit bawaan nyamuk di Malaysia ialah demam denggi/denggi berdarah iaitu vektornya nyamuk Aedes aegypti and Aedes albopictus. Terdapat beberapa infografik yang telah disediakan oleh pihak kami (Root of Science) di dalam usaha untuk memberi kesedaran kepada masyarakat tentang bahayanya penyakit ini sekiranya kita mengambil sikap sambil lewa dan tidak bertanggungjawab. Harus diingat ianya bukan hanya untuk diri sendiri tetapi kesanya juga kepada orang lain.

Arbain Kadri. 1990. Entomologi Perubatan. Dewan Bahasa dan Pustaka. Kuala Lumpur.Cameron Webb. 2016. Vector-borne Diseases. Department of Medical Entomology, University of Sydney & Westmead Hospital. New South Wales.Graham, H. 1903. The dengue. A study of its pathology and mode of transmission. J. Trop. Med. (London) 6:209–214.Go, Yun & Balasuriya, Udeni & Lee, Chong-Kyo. (2014). Zoonotic encephalitides caused by arboviruses: Transmission and epidemiology of alphaviruses and flaviviruses. Clinical and experimental vaccine research. 3. 58-77.Nur Faeza Abu Kassim & Azari Mat Yasir. 2017. Infografik Kesedaran Mengenai Denggi. Root of Science. Kuala Lumpur.